Φέρχοφσταντ vs Πιτέλα\nΟι δύο Ευρωπαίοι ηγέτες απαντούν στα ερωτήματα της νεολαίας του Ποταμιού: ένα debate εφ’ όλης της ύλης\nΜε μια πολύ επιτυχημένη και ενδιαφέρουσα εκδήλωση ξεκίνησε η δεύτερη ημέρα του Συνεδρίου του Ποταμιού. Στο Περιστέρι, εκεί όπου διεξάγεται το 2ο Συνέδριο, η νεολαία του Ποταμιού προσκάλεσε δύο πολύ σημαντικές φυσιογνωμίες της Ευρωπαϊκής πολιτικής σκηνής, τον φιλελεύθερο Γκι Φέρχοφσταντ και το σοσιαλιστή Τζιάνι Πιτέλα σε ένα πρωτότυπο ντιμπέιτ. Οι δύο άνδρες απάντησαν στις ερωτήσεις των νέων δίχως φόβο αλλά με πάθος και ειπώθηκαν πολλά και ενδιαφέροντα για όλα τα θέματα της επικαιρότητας. Η συζήτηση ξεκίνησε με τις τοποθετήσεις τους σχετικά με την Κυβέρνηση, με τον Γκι Φέρχοφσταντ να είναι ιδιαίτερα επικριτικός απέναντι στο ΣΥΡΙΖΑ και τον Πρωθυπουργό λέγοντας: «Δυστυχώς πλέον πιστεύω ότι ο ΣΥΡΙΖΑ είναι ήδη μέρος του συστήματος και δεν αποτελεί εναλλακτική λύση. Αν ο κ. Τσίπρας συνεχίσει έτσι, μπορεί να επανέλθει το σενάριο του Grexit. Πρέπει να δούμε αλλαγές και μεταρρυθμίσεις μέσα στους επόμενους μήνες ή έστω την επόμενη χρονιά. Αν δεν το δούμε αυτό, το ενδεχόμενο Grexit μπορεί να επανέλθει». Από την πλευρά του ο Τζιάνι Πιτέλα ανέφερε: «Είμαι φίλος της Ελλάδας πριν από συνομιλητής με τον Τσίπρα. Ο Τσίπρας είναι πρωθυπουργός και με αυτόν συνομιλώ, όπως θα συνομιλούσα με οποιονδήποτε ήταν πρωθυπουργός της χώρας».\nΣε ότι αφορά το μεταναστευτικό – προσφυγικό το οποίο ουσιαστικά μονοπώλησε τη συζήτηση ο κ. Φέρχοφσταντ ήταν ιδιαίτερα σκεπτικός ως προς το ρόλο της Τουρκίας αναφέροντας: «Δεν πιστεύω ότι μπορούμε να μεταθέσουμε το πρόβλημά μας στην Τουρκία. Πρέπει να τα λύσουμε μόνοι μας. Ο Ερντογάν δε θέλει να λύσει το πρόβλημα, το χρησιμοποιεί ως πολιτικό εργαλείο. Είναι λάθος να θεωρήσουμε ότι κάναμε μια συμφωνία με την Τουρκία και το πρόβλημά μας λύθηκε. Το πρόβλημα θα λυθεί αν αντιμετωπίσουμε τη σύγκρουση στην Συρία μια και καλή». Στο σημείο αυτό ο κ. Πιτέλα διαφώνησε λέγοντας: «Πρέπει να υπάρξει εδραίωση της συμφωνίας με την Τουρκία. Δώσαμε 3 δις. Ευρώ στην Τουρκία για τους πρόσφυγες και πρέπει να αποφύγουμε το να κλείσουμε τα ευρωπαϊκά σύνορα γιατί έτσι η Ευρώπη θα μετατραπεί σε μικρά κάστρα. Αυτό το επιτυγχάνουμε μέσω της βασικής αρχής της Αλληλεγγύης».\nΣτο ερώτημα « Ποιες είναι οι προτεραιότητες σας για την Ελλάδα» ο Γκι Φέρχοφσταντ απάντησε: «Να δοθεί τέλος στη διαφθορά, να δοθεί τέλος στο πελατειακό κράτος, να δημιουργηθεί ένα ιδιωτικό τραπεζικό σύστημα που θα δίνει λεφτά στους νέους, και να τελειώνουμε με τα προνόμια διαφόρων ομάδων σ’ αυτή τη χώρα -των πολιτικών κομμάτων, της εκκλησίας κ.α. και να κάνετε τον Σταύρο Θεοδωράκη πρωθυπουργό. Τότε μπορεί τα προβλήματά σας να λύνονταν». Από την πλευρά του ο Τζιάνι Πιτέλα είπε: «Βλέπω σήμερα ότι υπάρχει αδυναμία να υπάρξουν μεταρρυθμίσεις, στο πολιτικό κλίμα. Αυτές οι μεταρρυθμίσεις θα μπορούσαν να γίνουν – συμμόρφωση με πιο αυστηρούς κανόνες».\nΤη συζήτηση συντόνισε η δημοσιογράφος, αρχισυντάκτρια του τμήματος διεθνών ειδήσεων και αρθρογράφος στην Καθημερινή, Ξένια Κουναλάκη.\nΔιαβάστε την πλήρη απομαγνητοφώνηση του debate:\nΣΥΝΤΟΝΙΣΤΡΙΑ: Είμαι αρχισυντάκτρια διεθνών ειδήσεων στην εφημερίδα «Καθημερινή» και θα συντονίσω τη σημερινή εκδήλωση.\nΜια σύντομη παρουσίαση των καλεσμένων μας. Ο κ. Gianni Pitella, 55 ετών είναι γιατρός στο επάγγελμα και έχει διατελέσει αντιπρόεδρος του Ευρωκοινοβουλίου. Πάγιος εχθρός της λιτότητας στην Ευρώπη, δεν δίστασε αρχικά να στηρίξει τον Αλέξη Τσίπρα όταν εξελέγην Πρωθυπουργός, με τον οποίο μάλιστα είχε συνάντηση χτες, οπότε θα έχει ενδιαφέρον ένα χρόνο και πλέον μετά, να μας πει έχοντας δει τα έργα και τις ημέρες του Πρωθυπουργού, από την συνεργασία με τους Ανεξάρτητους Έλληνες μέχρι κάποια πρόσφατα φαινόμενα περιστολής της ελευθερίας έκφρασης, ακόμη και την αδειοδότηση των καναλιών, αν θεωρεί ότι ο ΣΥΡΙΖΑ και η πολιτική του έχουν μια θέση στην ομάδα των Σοσιαλιστών στην Ευρώπη.\nΕπίσης ο Guy Verhofstadt μια πρώτη ερώτηση θα ήταν αν ο τόνος μπαίνει στο Vέrhofstadt ή στο Verhofstάdt.\nG. VERHOFSTADT: My name is Guy, it’s shorter.\nΣΥΝΤΟΝΙΣΤΡΙΑ: Ο Guy λοιπόν, πρώην Πρωθυπουργός του Βελγίου ένθερμος ευρωπαϊστής και φίλος της Ελλάδας. Έχει εκτοξεύσει μια από τις δρυμίτερες νομίζω επιθέσεις εναντίον του Αλέξη Τσίπρα μέσα στο Ευρωκοινοβούλιο. Και μάλιστα διάβαζα ένα απόσπασμα από το βιβλίο του το οποίο παρουσιάστηκε χτες στην Αθήνα, όπου έλεγε ότι «δεν μπορούσα να καταλάβω τον περσινό Απρίλιο, είδα στην πτήση Βρυξέλλες – Αθήνα, μια ομάδα πολύ χαρούμενων ανθρώπων ενός κυβερνητικού επιτελείου υπό τον Αλέξη Τσίπρα και δεν μπορούσα να καταλάβω αν έχουν συνειδητοποιήσει ότι οδεύουν στην καταστροφή».\nΌμως εσχάτως βλέπω μια εξίσου πολύ αυστηρή στάση στο προσφυγικό, το οποίο μου κάνει εντύπωση, με δεδομένη τη γενικότερη αμηχανία της Ευρώπης να λύσει το ζήτημα και μάλιστα με προειδοποιήσεις ότι αν δεν φυλάξουμε τα σύνορά μας θα φύγουμε από τη Σένγκεν.\nΘέλω ως πρώτη ερώτηση να μου απαντήσει αν θεωρεί ότι η έξοδος από τη Σένγκεν έχει νόημα με δεδομένο ότι δεν συνορεύουμε με καμία χώρα της Σένγκεν, δηλαδή ποια θα ήταν η αποτελεσματικότητα αυτής της πρότασης και επίσης ως φιλοευρωπαίος πολιτικός αν μια τέτοια απειλή, συνιστά όντως τον ενδεδειγμένο τρόπο για μια κοινή πολιτική της Ένωσης στο μεταναστευτικό.\nΟ λόγος πρώτα στον κ. Pitella.\nG. PITELLA: Ευχαριστώ, μεταξύ των άλλων γιατί και η υπέροχη αυτή δημοσιογράφος μου έκοψε χρόνια ηλικίας. Δεν είμαι 55 ετών είμαι 57. Αυτό που μετράει όμως είναι η βιολογική ηλικία μολονότι και η ηλικία που αναγράφεται στην ταυτότητα είναι σημαντική και εσείς που είστε νέοι το ξέρετε, θα ήθελα να απευθύνω ένα θερμότατο χαιρετισμό στον επικεφαλής του Ποταμιού, τον Σταύρο, στους συναδέλφους μου τους ευρωβουλευτές που παρίστανται εδώ τον Γιώργο, τον Μίλτο, την Εύα και το Νίκο και θα ήθελα να εκφράσω τη μεγάλη μου χαρά που βρίσκομαι σήμερα ανάμεσά σας, που βρίσκομαι μαζί με ένα μεγάλο ευρωπαϊστή, ένα άτομο που πραγματικά εκτιμώ τον Guy Verhofstadt.\nΕγώ είμαι φίλος της Ελλάδας, πριν από το να είμαι φίλος με τον κ. Τσίπρα. Εγώ συνομιλώ με τον κ. Τσίπρα γιατί ο κ. Τσίπρας είναι Πρωθυπουργός της Ελλάδας και θα είχα κάποιο διάλογο με οποιονδήποτε άλλο ήταν Πρωθυπουργός της χώρας σας. Είναι καθήκον μου το να συμβάλλω στην επίλυση των προβλημάτων της Ελλάδας.\nΠριν από ένα χρόνο όταν η Ελλάδα βρισκόταν στο χείλος της αβύσσου δεν έλειπε πάρα πολύ λίγο από το να εκδιωχθεί από τη Ζώνη του ευρώ και εγώ μαζί με τους Σοσιαλιστές και τους Δημοκράτες, μαζί με τον Guy, μαζί με άλλους φίλους κρατήσαμε την Ελλάδα στη Ζώνη του ευρώ. Γιατί αυτός ο κίνδυνος δεν ήταν μόνο ένας κίνδυνος για την Ελλάδα, ήταν ένας κίνδυνος για όλη την Ευρώπη.\nΑυτό θα σήμαινε την απαρχή του τέλους.\nΝαι, εγώ είμαι κατά της λιτότητας. Το βεβαιώνω. Είμαι κατά της λιτότητας κάθε τύπου. Είμαι υπέρ της αυστηρότητας όμως του προϋπολογισμού, είμαι υπέρ του να υπάρχει ένας κρατικός προϋπολογισμός που είναι υγιής. Δεν με ενδιαφέρουν όμως μόνο οι αριθμοί, με ενδιαφέρει η ουσία της πολιτικής.\nΓιατί για να είναι εντάξει οι αριθμοί, δεν μπορούμε να σκοτώνουμε τους ανθρώπους. Αυτό σήμανε η λιτότητα: τυφλή και κουφή, δεν σκεφτόταν τους ανθρώπους, σκεφτόταν μόνο τους αριθμούς. Βεβαίως θα πρέπει να μας απασχολούν οι αριθμοί, αλλά πρωτίστως πρέπει να μας απασχολεί η ζωή και η ποιότητα ζωής των πολιτών.\nΘα πρέπει να επιτύχουμε μια ισορροπία. Θα πρέπει βεβαίως να είναι σωστοί οι λογαριασμοί που κάνουμε, θα πρέπει όμως να δίνουμε και μία ανάσα στην οικονομία, να βοηθάμε τις μικρομεσαίες επιχειρήσεις, να υποστηρίζουμε τις επενδύσεις και αν λέμε μόνο «κάντε περικοπές, κάντε περικοπές», στην ουσία κάνουμε περικοπές παντού και στις παραγωγικές δαπάνες και στις δαπάνες για θέματα υγείας και τις δαπάνες πρόνοιας και δαπάνες για την Εκπαίδευση που είναι οι πιο σημαντικές δαπάνες για τους νέους.\nΑυτός είναι ο αγώνας που δίνω εγώ. Αυτόν τον αγώνα τον διεξάγω με όλους εκείνους που μοιράζονται μαζί μου ένα πρόγραμμα ανάκαμψης της Ευρώπης. Διαφορετικά αγαπητοί φίλοι εμείς θα εμπιστευτούμε την Ευρώπη στις δυνάμεις της Δεξιάς, της ξενόφοβης Δεξιάς, της αντιδραστικής Δεξιάς. Γιατί με βάση τη λιτότητα άνθισε η Μαρί Λεπέν, άνθισαν τα πιο αντιδραστικά και τα πιο αντιευρωπαϊκά Κινήματα. Σας ευχαριστώ.\nG. VERHOFSTADT: Κατ' αρχήν να ευχαριστήσω το Ποτάμι και τον Σταύρο. Προφανώς είμαι ο γηραιότερος εδώ, είμαι 62 ετών, λυπάμαι. Είμαι ο παλιός εδώ, κοντά στη σύνταξη!\nΕυχαριστώ πολύ για την πρόσκληση που μου δίνει την ευκαιρία να πω κάτι κατ' αρχήν για την Ελλάδα, αν μου επιτρέπετε. Όταν ο κ. Τσίπρας και ο ΣΥΡΙΖΑ ήρθαν στην εξουσία πριν από περίπου ένα χρόνο, οι προσδοκίες ήταν τεράστιες και στο Ευρωπαϊκό Κοινοβούλιο. Σας το λέω, εγώ ο ίδιος έλεγα «επιτέλους ένας καινούργιος, επιτέλους όχι το ΠΑΣΟΚ, επιτέλους όχι η Νέα Δημοκρατία. Ίσως για πρώτη φορά κάποιος θα καταφέρει να αλλάξει το σύστημα». Και προσπάθησα να τον ενθαρρύνω στο Ευρωπαϊκό Κοινοβούλιο να αλλάξει το σύστημα, να αντιμετωπίσει το πελατειακό κράτος, τη διαφθορά, τις κλειστές αγορές τα κλειστά επαγγέλματα. Ένα τεράστιο κρατικό τραπεζικό σύστημα. Αυτά ήταν τα προβλήματα της Ελλάδας.\nΚαι δυστυχώς πρέπει να σας πω ότι μήνες αργότερα πιστεύω ότι ο ΣΥΡΙΖΑ ήδη αποτελεί τμήμα αυτού του ίδιου συστήματος. Δεν είναι η εναλλακτική, έναντι του συστήματος. Αυτή είναι η πραγματικότητα. Επαναλαμβάνει ακριβώς αυτά που έκανε η πολιτική ελίτ παλαιότερα. Δηλαδή διορίζει φίλους σε υψηλές θέσεις στο κράτος, στο Υπουργείο Παιδείας, στο δικαστικό Σώμα, στα Δικαστήρια. Ό,τι έκαναν και τα παλαιότερα Κόμματα.\nΈνα ακόμη μεγαλύτερο πρόβλημα είναι ότι αυτό συμβαίνει πλέον και στα Μέσα Μαζικής Ενημέρωσης. Όλοι ξέρουν ότι μπορείτε να έχετε δώδεκα κανάλια και ο ΣΥΡΙΖΑ λέει μόνο τέσσερα και πιστεύω ότι θα πρέπει να θέσουμε το θέμα της Ελλάδας Gianni, όχι μόνο ως οικονομικό ζήτημα αλλά και ως πρόβλημα δημοκρατίας, πολυφωνίας και ελευθερίας του λόγου.\nΌπως πολλοί από εσάς είχα κι εγώ πολλές και μεγάλες προσδοκίες. Τώρα πια όμως δεν περιμένω τίποτε. Δεν πιστεύω ότι ο ΣΥΡΙΖΑ θα αλλάξει πορεία στην Ελλάδα. Αυτοί που θέλουν να αλλάξουν την πορεία στην Ελλάδα, είναι άλλοι. Είναι άνθρωποι, κοινοί άνθρωποι όπως εσείς εδώ, σήμερα το πρωί.\nΤο θέμα δεν είναι η συζήτηση ανάμεσα στην ανάπτυξη, τη λιτότητα, ασφαλώς και χρειαζόμαστε δημοσιονομική ισορροπία και ταυτόχρονα προγράμματα ανάπτυξης και επενδύσεων. Αλλά το πρώτο πράγμα που χρειάζεται στην Ελλάδα, είναι να αλλάξει το σύστημα. Η Ελλάδα δεν πρόκειται να ανακάμψει με διαφθορά, με πελατειακό κράτος και με κλειστά επαγγέλματα. Αυτά, είναι προβλήματα που θα πρέπει να λυθούν. Και αυτό δεν αποτελεί μόνο ευθύνη της Ελλάδας και εδώ αναφέρομαι και στον Gianni, είναι κυρίως ευρωπαϊκό πρόβλημα.\nΓιατί αυτοί που έρχονται από την Ουάσιγκτον, αυτοί που έρχονται από τις Βρυξέλλες, της επονομαζόμενης τρόικα, δεν ενδιαφέρονται γι' αυτές τις μεταρρυθμίσεις στην Ελλάδα. Το μόνο που τους ενδιαφέρει είναι τα νούμερα. Νούμερα, νούμερα, νούμερα…το πρωτογενές πλεόνασμα, το ποσοστό του χρέους επί του ΑΕΠ. Ξέρω κι εγώ από νούμερα Πρωθυπουργός ήμουν, αλλά η πολιτική δεν είναι μόνο νούμερα. Αυτοί το μόνο που κοιτάνε, είναι τα νούμερα.\nΑκόμη και επί Τσίπρα, τι κάνουν; Μειώνουν τις χαμηλές συντάξεις, μειώνουν τους μισθούς, αυξάνουν τη φορολογία στις μικρομεσαίες επιχειρήσεις. Δεν είναι αυτό το σημαντικό. Το σημαντικό είναι οι βαθιές τομές που χρειάζεται η ελληνική κοινωνία. Η αλλαγή του πελατειακού συστήματος που έχει μπλοκάρει εδώ και πάρα πολύ καιρό την ελληνική δημιουργικότητα.\nΟπότε μια κουβέντα για τους πρόσφυγες για το προσφυγικό. Χρειαζόμαστε ευρωπαϊκή προσέγγιση στο προσφυγικό. Οι εθνικές προσεγγίσεις δεν θα μπορούν να λειτουργήσουν. Δεν μπορούμε να έχουμε Ζώνη Σένγκεν και ταυτόχρονα 28 διαφορετικές εθνικές πολιτικές.\nΔεν μπορούμε να έχουμε ελευθερία κυκλοφορίας στην Ευρωπαϊκή Ένωση και ταυτόχρονα να λένε και όχι μόνο στην Ελλάδα αλλά και στη Γαλλία, είναι ντροπή αυτό που συμβαίνει στο Καλέ. Είναι πιο εύκολο να μπει κανείς στην Ευρωπαϊκή Ένωση, παρά να βγει από την Ευρωπαϊκή Ένωση. Κάθονται εκεί στην επονομαζόμενη «ζούγκλα» στο Καλέ και αυτό είναι ντροπή και όλοι δείχνουν μόνο με το δάχτυλο την Ελλάδα.\nΤο πρόβλημα δεν περιορίζεται στην Ελλάδα και μπορεί να λυθεί μόνο με ευρωπαϊκή Ακτοφυλακή, με ευρωπαϊκό σύστημα ασύλου, με ευρωπαϊκό σύστημα μετανάστευσης και όχι αυτό που συμβαίνει τώρα με εθνικιστικές προσεγγίσεις κάθε κράτος κλείνεται μέσα στα σύνορά του. Αυτό θα σκοτώσει την Ευρώπη. Δεν θέλω να δολοφονήσουμε την Ευρώπη, όχι είναι πολύ πολύτιμη. Εδώ σταματώ.\nΣΥΝΤΟΝΙΣΤΡΙΑ: Δίνω τον λόγο στους νέους του Ποταμιού, που έστειλαν τις ερωτήσεις τους στο site. Παρακαλώ να είστε όσο πιο σύντομοι γίνεται στις απαντήσεις σας, θα έλεγα δυο τρία λεπτά ο καθένας για να προλάβουν οι νέοι να ρωτήσουν όσα περισσότερα μπορούν. Διότι συνέχεια λέμε ότι οι νέοι είναι απολίτικοι, δεν ενδιαφέρονται και τα λοιπά, τώρα είναι ένα βήμα εδώ για να αποδείξουν ότι πραγματικά τους απασχολούν τρομερά πράγματα, γιατί είναι και τα βασικά θύματα αυτής της κρίσης. Οπότε θα έχει ενδιαφέρον να ακούσουμε ποια πράγματα τους ανησυχούν και τους απασχολούν.\nΟ λόγος στη Δήμητρα Γιαννάκη.\nΔ. ΓΙΑΝΝΑΚΗ: Καλημέρα σας, είμαι 30 ετών είμαι ιδιωτική υπάλληλος. Θέλω να ρωτήσω από τι πιστεύετε ότι κινδυνεύει περισσότερο η Ελλάδα, από ενδεχόμενη έξοδο από τη Σένγκεν, ή από την επάνοδο ενός κινδύνου Grexit. Επίσης αναρωτιέμαι: πως μπορεί η χώρα να βγει από την κρίση, όταν βρίσκεται διαρκώς υπό απειλή οικονομικής ή συνοριακής απομόνωσης. Ευχαριστώ.\nG. PITELLA: Πιστεύω ότι ο κίνδυνος του Grexit δεν υφίσταται πλέον και ότι θα πρέπει να επιμείνουμε προς την κατεύθυνση της κατάλληλης οικονομικής αξιοποίησης η οποία αφήνει δυνατότητες στην ελληνική οικονομία να πάρει μια μεγαλύτερη ανάσα αλλά και παράλληλα θα ικανοποιήσει περισσότερο τους Έλληνες πολίτες.\nΔεν βλέπω να διαφαίνεται στον ορίζοντα ένας νέος κίνδυνος εξόδου από το ενιαίο νόμισμα. Ο μεγαλύτερος κίνδυνος κατά την άποψή μου είναι για την Ελλάδα να γίνει ένα είδος κλωβού όπου μπαίνει κανείς και δεν μπορεί πλέον να βγει, όπου μπαίνουν χιλιάδες πρόσφυγες και παραμένουν μέσα εγκλωβισμένοι, ενώ παράλληλα υπάρχει ανάγκη ανθρωπιστικής βοήθειας, εκπαίδευσης, κατάρτισης, περίθαλψης.\nΑυτό θα πρέπει να το αποφύγουμε πάση θυσία. Και για να το αποφύγουμε, θα πρέπει να κάνουμε δυο πράγματα. Το πρώτο είναι να εδραιώσουμε τη συμφωνία με την Τουρκία, έτσι ώστε η Τουρκία να μπορέσει να διαχειριστεί τις μεταναστευτικές ροές στο εσωτερικό της χώρας.\nΔώσαμε 3 εκατομμύρια ευρώ για προγράμματα μέσα στην Τουρκία, για να βοηθήσουμε τους πρόσφυγες. Τώρα η Τουρκία θα πρέπει να σεβαστεί αυτές τις υποχρεώσεις και να συμμορφωθεί. Θα πρέπει να βρει να κάνει κάτι στο εσωτερικό της έτσι ώστε να διαχειριστεί τους πρόσφυγες.\nΤο δεύτερο που θα πρέπει να κάνουμε είναι να αποφύγουμε να κλείσουν τα εσωτερικά σύνορα, να αποφύγουμε το να σηκώνεται μια χώρα και να λέει «κλείνω τα σύνορά μου». Γιατί με αυτό τον τρόπο η Ευρώπη θα μεταμορφωθεί σε μικρά κάστρα υπό πολιορκία. Αυτό θα είναι το τέλος της Ευρώπης. Είναι κάτι που λέω στον φίλο μου Μπάιμαν.\nΑυτό δεν σημαίνει ότι ενεργούμε προς όφελος των λαών της Ευρώπης. Αυτό το επιτυγχάνουμε πρώτον εδραιώνοντας τις βασικές αρχές στις οποίες στηρίζεται η Ευρώπη. Η βασική αρχή της αλληλεγγύης. Αλληλεγγύη προς αυτόν που προσπαθεί να αποφύγει τον πόλεμο.\nΠήγα στο Σχιστό, οι άνθρωποι αυτοί δεν ήρθαν εδώ για να κάνουν τουρισμό, ήρθαν εδώ για να αποφύγουν τις σφαίρες για να αποφύγουν το ISIS και εμείς έχουμε την υποχρέωση να τους φιλοξενήσουμε. Υπάρχουν 10.000 αγνοούμενα παιδιά στην Ευρώπη…!!! Τα παιδιά αυτά ήρθαν μαζί με τους πρόσφυγες. Δεν κοιτάμε αυτά.. Μα τι άνθρωποι είμαστε εμείς; Που είναι η καρδιά μας; Που την έχουμε αυτή την καρδιά; Μας καθοδηγεί ο εγωισμός, όχι η καρδιά. Αυτός είναι ο πρώτος αγώνας που θα πρέπει να δώσουμε. Ένας αγώνας πολιτικός πολιτιστικός κι ένας αγώνας ηθικής.\nΣΥΝΤΟΝΙΣΤΡΙΑ: Δεν βλέπει ο κ. Pitella κίνδυνο Grexit και οι δυο λύσεις που προτείνει είναι συμφωνία με την Τουρκία και ανοιχτά σύνορα. Τι λέτε εσείς;\nG. VERHOFSTADT: Πρώτον, δεν είμαι σίγουρος για την αποφυγή του Grexit. Αν ο κ. Τσίπρας συνεχίσει αυτά που κάνει σήμερα, τότε το Grexit μπορεί να ξαναέλθει μεταξύ των ενδεχόμενων σεναρίων. Γι' αυτό τον λόγο χρειάζεται πολιτική αλλαγή στην Ελλάδα. Τους επόμενους μήνες… βία τον επόμενο χρόνο.\nΓιατί κανείς δεν μιλάει αυτή τη στιγμή για το Grexit εξ αιτίας της προσφυγικής κρίσης. Αύριο – μεθαύριο όμως αν δεν δούμε πρόοδο, ανάπτυξη, μεταρρυθμίσεις ο κίνδυνος του Grexit το φόβητρο του Grexit μπορεί να επιστρέψει. Πάντα μπορεί να επιστρέψει.\nΔεύτερον και εδώ η γνώμη διαφέρει λίγο από το Gianni, δεν πιστεύω ότι μπορούμε να εξάγουμε τα προβλήματά μας στην Τουρκία. Θα πρέπει να τα λύσουμε μόνοι μας, δεν θα μας τα λύσει η Τουρκία. Γιατί δεν πιστεύω ότι ο Ερντογάν και η Κυβέρνησή του πραγματικά επιθυμούν να λύσουν το πρόβλημα. Το χρησιμοποιούν ως πολιτικό ατού για να το ανταλλάξουν με κάτι.\nΚαι ήταν λάθος της κας Μέρκελ παρ' όλο ότι συμφωνώ σε μεγάλο βαθμό με το πώς αντιμετώπισε το προσφυγικό στη χώρα της, ήταν λάθος να πιστεύει η κα Μέρκελ ότι θα κάνουμε συμφωνία με την Τουρκία και θα έχουν λυθεί τα προβλήματά μας. Όχι. Το πρόβλημα θα λυθεί μόνο αν μια για πάντα δοθεί τέλος στη σύρραξη της Συρίας.\nΤο σκανδαλώδες είναι ότι αυτή τη στιγμή που εμείς τα λέμε εδώ, οι Αμερικανοί και οι Ρώσοι –οι Ρώσοι βομβαρδίζοντας στην Αλέπο τις μετριοπαθείς δημοκρατικές δυνάμεις- πίσω από την πλάτη μας κάνουν συμφωνίες και εμείς δεν είμαστε στο τραπέζι των διαπραγματεύσεων. Αυτό είναι το τρομακτικό. Μόνο αν σταματήσει η σύρραξη στη Συρία θα είμαστε 100% σίγουροι ότι θα λύσουμε το προσφυγικό.\nΚαι δεύτερον όπως σωστά ανέφερε ο Gianni χρειαζόμαστε ευρωπαϊκή προσέγγιση, ευρωπαϊκή συνοριοφυλακή και ακτοφυλακή. Και γνωρίζω πως υπάρχουν πολλοί σε πολλές χώρες που θα πουν «αυτό δεν είναι δυνατό, είναι θέμα εθνικής κυριαρχίας». Δεν τίθεται θέμα εθνικής κυριαρχίας, πρόκειται για θέμα κοινής ευρωπαϊκής κυριαρχίας και ευθύνης.\nΚαι τρίτον, μιλάμε για 3 δισεκατομμύρια. Να σας πω κάτι, δεν υπάρχουν αυτά τα 3 δις. Οι πολιτικοί μας ηγέτες μιλούν και υπόσχονται 3 δις, δεν τα έχουν όμως. Τα υποσχέθηκαν, είπαν «θα, πληρώσω». Δεν έχουν πληρώσει. Τα κράτη ήταν αυτά, αλλά τις επιθέσεις τις δέχεται η Ευρώπη παρ' όλο ότι τα κράτη είναι που δεν βάζουν τα χρήματα, η Ευρώπη δέχεται τις κριτικές.\nΕγώ θα ήθελα τα χρήματα να δοθούν στους πρόσφυγες τους ίδιους, όχι στην τουρκική Κυβέρνηση. Αυτοί οι άνθρωποι ζουν αυτή τη στιγμή με 7 δολάρια το μήνα. Πως μπορεί να ζήσεις με 7 δολάρια το μήνα σε ένα στρατόπεδο προσφύγων, να δώσεις φαγητό στα παιδιά σου; Ούτε 3 δις, ούτε τα διπλάσια δεν θα έφταναν…. Και σίγουρα όχι 7 δολάρια το μήνα, ούτε 100 δολάρια το μήνα δεν θα έφταναν. Αυτό θα πρέπει να κάνουμε, να δώσουμε τα χρήματα κατ' ευθείαν στους πρόσφυγες, εν πάση περιπτώσει.\nΔεν πιστεύω ότι θα λειτουργήσει η συμφωνία με την Τουρκία. Είναι θέατρο, βιτρίνα. Εμείς θα πρέπει να πάρουμε τα πράγματα στα χέρια μας ως Ευρωπαίοι και όχι να αφήνουμε άλλους να λύνουν τα προβλήματά μας.\nΣΥΝΤΟΝΙΣΤΡΙΑ: Να δούμε αν η ανακωχή που άρχισε σήμερα αν θα τηρηθεί στην Συρία, ελπίζουμε.\nG. VERHOFSTADT: Εγώ είμαι λίγο απαισιόδοξος. Δεν πιστεύω ότι οι Ρώσοι πραγματικά θέλουν μια λύση εκεί, δεν ξέρω τι πιστεύει ο Gianni. Οι Ρώσοι είναι πίσω από τον Άσαντ συνεχώς.\nΔΗΜΗΤΡΗΣ: Καλημέρα σας. Έχω κι εγώ να κάνω μία ερώτηση στους κυρίους για το προσφυγικό και συγνώμη που θα επιμείνω αλλά φαίνεται ότι οι περισσότερες χώρες της Ευρωπαϊκής Ένωσης κάνουν ό,τι περνάει από το χέρι τους για να κρατήσουν τους πρόσφυγες έξω από τα σύνορά τους, ή τουλάχιστον να τους κρατήσουν όσο το δυνατό λιγότερο μέσα στην επικράτειά τους.\nΚατά την άποψή σας αυτό είναι μια πολιτική απόφαση της ηγεσίας ή ουσιαστικά είναι ο λαός της Ευρώπης, ο οποίος δεν θέλει τους πρόσφυγες και αναγκάζει την ηγεσία σε αυτές τις αποφάσεις; Πρέπει να φοβόμαστε ότι ο λαός, οι πολίτες της Ευρωπαϊκής Ένωσης δεν θέλουν τους πρόσφυγες, είναι συντηρητικοί απέναντι στους πρόσφυγες; Ή, όπως είπε πριν ο κ. Pitella ότι η κα Λεπέν νικάει; Σας ευχαριστώ.\nΣΥΝΤΟΝΙΣΤΡΙΑ: Κύριε Pitella είναι οι Ευρωπαίοι συντηρητικοί απέναντι στους πρόσφυγες;\nG. PITELLA: Η αλήθεια είναι ότι δημιουργήθηκε ένα κλίμα φόβου. Κάτι, που τροφοδοτήθηκε από τη Δεξιά στην Ευρώπη, από την άκρα Δεξιά. Και αυτό μας οδήγησε στο να πιστέψουμε δυο πράγματα: πρώτον ότι σε κάθε μετανάστη αντιστοιχεί κι ένας τρομοκράτης. Ξέρετε ποιο είναι το στοιχείο που μας έδωσε ο επικεφαλής της Europol; Δεν είναι οποιοσδήποτε! Ο Διευθυντής της Europol μας είπε ότι επί 1 εκατομμυρίου προσφύγων, το 0,001% είναι ύποπτοι για τρομοκρατική δράση.\nΟι πολίτες όμως πίστεψαν αυτό το παραμύθι ότι με τους μετανάστες με τους πρόσφυγες φτάνουν και οι τρομοκράτες. Οι τρομοκράτες βρίσκονται ανάμεσά μας, δυστυχώς. Όχι εδώ, στη Γαλλία. Οι υπεύθυνοι για τις επιθέσεις ήταν εκεί. Υπάρχουν χιλιάδες ξένοι μαχητές μέσα στην Ευρώπη και οι οποίοι πηγαίνουν και εκπαιδεύονται στα διάφορα στρατόπεδα της Συρίας και του Ιράκ και επιστρέφουν, αλλά είναι δικά μας παιδιά όλοι αυτοί.\nΠροσέξτε, δεν πρέπει να ταυτίζεται η τρομοκρατία με το Ισλάμ. Είναι ένα σοβαρότατο λάθος αυτό. Γιατί με αυτό τον τρόπο οδηγούμαστε στον πόλεμο μεταξύ των θρησκειών. Ξέρετε ότι η πλειοψηφία των θυμάτων του ISIS είναι από το Ισλάμ, η πλειοψηφία όσων δολοφονήθηκαν είναι μωαμεθανοί, είναι ισλαμιστές.\nΤο δεύτερο παραμύθι που μας αναφέρθηκε, είναι ότι θα είχαμε πραγματικά κατακλειστεί και αυτό είναι λάθος. Όπως βλέπετε είμαστε 500 εκατομμύρια πολίτες στην Ευρώπη, ο Λίβανος φιλοξενεί 1,5 εκατομμύριο πρόσφυγες από την Παλαιστίνη και ο πληθυσμός του Λιβάνου είναι 4 εκατομμύρια.\nΣτην Τουρκία θα υπάρχουν 3 εκατομμύρια πρόσφυγες, ή στην Ιορδανία. Εμείς η μεγάλη Ευρώπη, με 500 εκατομμύρια κατοίκους αδυνατούμε να φιλοξενήσουμε 1 ή 2 εκατομμύρια πρόσφυγες…! Αυτό είναι το πρόβλημα, ο φόβος είναι το πρόβλημα. Εκεί που υπάρχει ο φόβος, νικάει η ξενόφοβος Δεξιά. Η Δεξιά που είπε ότι «μπορούμε να πυροβολούμε τους πρόσφυγες και τα παιδιά», αυτό είπε η Δεξιά. Και εμείς θα πρέπει να πολεμήσουμε αυτόν το φόβο μιλώντας στη γλώσσα της αλήθειας, τη γλώσσα της σοβαρότητας.\nΌταν εμείς αντιμετωπίσαμε προβλήματα ιστορικά και προσπαθήσαμε να ξεφύγουμε από τους πολέμους, κάποιος μας υποδέχτηκε. Σήμερα εδώ γινόμαστε μάρτυρες μιας τραγωδίας. Ο συνάδελφος Verhofstadt μίλησε για τη Συρία. Καίγεται η Μέση Ανατολή, η Λιβύη. Στη Λιβύη δεν έχουν ακόμα κυβέρνηση. Υπάρχουν οι φυλές, υπάρχει ο ISIS που προελαύνει εκεί.\nΔυστυχώς εμείς ακόμα πληρώνουμε τον πόλεμο που έκανε ο Μπους στο Ιράκ για να διώξει το Σαντάμ χωρίς να έχει προηγουμένως αποδείξεις. Όλα αυτά τα πληρώνουμε με τον πόλεμο. Και βλέπουμε τις επιπτώσεις αυτού του πολέμου στη Μέση Ανατολή.\nΣΥΝΤΟΝΙΣΤΡΙΑ: Είναι πράγματι θέμα Αριστεράς, Δεξιάς η ισλαμοφοβία ή είναι ένα γενικότερο αίσθημα ανασφάλειας, το οποίο σπεύδουν να εκμεταλλευθούν τα ξενοφοβικά κόμματα σε όλη την Ευρώπη και βλέπουμε αυτή τη ραγδαία άνοδο;\nG. VERHOFSTADT: Κατά την άποψή μου είναι πιο πολύ θέμα φόβου, έλλειψης θάρρους από πλευράς των περισσότερων πολιτικών ηγετών στην Ευρώπη. Συγκρίνω την Ευρώπη με τον Τριντώ. Ίσως το είδατε στην τηλεόραση, πώς ο νέος φιλελεύθερος Υπουργός του Καναδά υποδέχτηκε αυτούς τους ανθρώπους με ανοιχτό τρόπο, φιλόξενο και όχι όπως βλέπουμε εδώ στην Ευρώπη, προσπαθούν να μπουν κάτω από τα συρματοπλέγματα.\nΑυτή είναι η διαφορά, εγώ την έχω στο μυαλό μου την εικόνα. Βλέπεις απ’ τη μια μεριά την ανθρωπιά του Τριντώ στον Καναδά και το φόβο, την έλλειψη θάρρους των πολιτικών ηγετών εδώ στην Ευρώπη. και η ερώτηση είναι πολύ επίκαιρη. Το πρόβλημα είναι ότι οι πολιτικοί ηγέτες στην Ευρώπη φοβούνται την κοινή γνώμη και όλοι συντάσσονται με τους εθνικιστές και τους λαϊκιστές, οπότε επαναλαμβάνεται η ίδια ιστορία. Και αυτό είναι το μεγάλο λάθος.\nΚανένας δεν πρόκειται να σε ψηφίσει επειδή αντιγράφεις το πρωτότυπο. Αν δηλαδή έχεις στο μυαλό σου μόνο το πολιτικό κόστος. Από την άλλη μεριά, λέω εγώ ότι ο ρόλος του πολιτικού δεν είναι ν’ ακούει και να σέβεται μόνο αυτά που λέει η κοινή γνώμη αλλά να ηγείται της κοινής γνώμης, να δίνει το παράδειγμα.\nΓιατί, ας είμαστε ειλικρινείς, είναι ο μόνος τρόπος να λύσουμε το πρόβλημα. Είναι δύσκολο να πούμε στον κόσμο βέβαια ότι χρειάζεται Ευρώπη παντού. Περισσότερη Ευρώπη για να τελειώσουν οι συρράξεις στη γειτονιά μας. Γιατί στη Λιβύη έχουμε δυο κυβερνήσεις, δεκάδες φυλές. Εγώ ήμουν υπέρ της επέμβασης στη Λιβύη, για να σταματήσουμε τον Καντάφι αλλά μόλις σταματήσαμε τον Καντάφι, βομβαρδίσαμε, σηκωθήκαμε και φύγαμε. Μετά δε δεχτήκαμε το αίτημα του Μπανκ Κι Μουν να στείλουμε ειρηνευτικές δυνάμεις εκεί.\nΤο ίδιο και στο Ιράκ. Ήμουν από τις ελάχιστες κυβερνήσεις που αντιτάχθηκαν στον πόλεμο στο Ιράκ, μαζί με τον Σρέντερ και τον Σιράκ. Οι τρεις σωματοφύλακες μόνο, δεν είχαμε τέταρτο εκείνη την εποχή. Οι Αμερικάνοι εκεί έκαναν τη μεγαλύτερη ανοησία που μπορούσαν να κάνουν. Επενέβησαν στο Ιράκ χωρίς αποδείξεις. Δηλαδή με ψευδείς αποδείξεις για κάτι που δεν υπήρχε.\nΣτη Συρία το αντίθετο. Στη Συρία ο λαός μας ζητούσε στην αρχή να παρέμβουμε και ο Ομπάμα έλεγε «δεν πρόκειται να το κάνω». Ακόμα και μετά τη χρήση των χημικών όπλων από την πλευρά του Ασάντ. Τότε βέβαια ξεκίνησε η παρέμβαση της Τζιχάντ και των Σουνιτών γιατί αλλιώς δε θα υπήρχε περίπτωση να χάσει ο Άσαντ.\nΑν θέλουμε λοιπόν να είμαστε θαρραλέοι, δε θα πρέπει να λέμε στους εθνικιστές και στους λαϊκιστές «εσείς είστε εθνικιστές και λαϊκιστές». Όχι. Θα πρέπει να ξεκινήσουμε ν’ αναπτύξουμε καινούργιες πολιτικές σ’ ευρωπαϊκό επίπεδο, κοινή εξωτερική πολιτική, κοινή πολιτική άμυνας. Περισσότερη Ευρώπη σε όλα. Δεν πρόκειται να μπορέσουμε να επιβιώσουμε αν δε φερθούμε ως Ευρωπαίοι.\nΔε θέλω να βγάλω πάνω σας όλη μου την απογοήτευση, τα έγραψα και σε βιβλίο. 400 σελίδες απογοήτευσης με την Ευρώπη. Γιατί; Γιατί ακόμα και τυφλός το βλέπει, ότι σε έναν κόσμο που είναι ισχυροί οι Κινέζοι, οι Ινδοί, οι Αμερικανοί, εμείς δεν πρόκειται να μπορέσουμε να επιβιώσουμε. Αυτή η Ευρώπη δε θα επιβιώσει αν δεν αλλάξει σε βάθος ριζικά τα επόμενα χρόνια. Αν δε βρούμε το κουράγιο να το κάνουμε. Ή αυτό ή τίποτα.\nΚι αν εξαφανιστεί αυτή η Ευρώπη, ξέρουμε τι θα συμβεί. Όπως είπε και ο Gianni, εθνικισμός, λαϊκισμός, όλα αυτά θα επικρατήσουν, θα πάρουν το πάνω χέρι, θα επανεισαχθούν τα σύνορα, έτσι κι αλλιώς γίνεται αυτό, η οικονομία θα δεχθεί τεράστιο πλήγμα και βέβαια θα δούμε την επιστροφή των παλιών εθνικισμών όπως τους ξέραμε τον 19ο αιώνα.\nΓιατί πολλοί μιλάνε για εθνική κυριαρχία, εθνική ταυτότητα, εθνικισμό εδώ, εθνικισμό εκεί. Έχουν ξεχάσει το αποτέλεσμα του εθνικισμού, ότι εξαιτίας του εθνικισμού είχαμε 20 εκατομμύρια νεκρούς στην Ευρώπη; Εξαιτίας του εθνικισμού. Και είναι λογικοί άνθρωποι αυτοί, φαίνονται λογικοί. Λένε «θέλω να προασπίσω την ταυτότητά μου».\nΠηγαίνετε να δείτε όμως στα νεκροταφεία της Ευρώπης, 20 εκατομμύρια νεκροί. Όλοι αυτοί οι άνθρωποι που έχασαν τη ζωή τους, αφανίστηκαν εξαιτίας εθνικιστικών ιδεωδών. Εγώ λέω ότι σ’ αυτό και πρέπει όλοι μας να πούμε όχι σ’ αυτό. No pasaran, να χρησιμοποιήσω αυτή την ισπανική έκφραση.\nΣΥΝΤΟΝΙΣΤΡΙΑ: Εμβάθυνση της ευρωπαϊκής ενοποίησης λοιπόν, αυτό είναι η λύση κατά τον Guy. Άλλη μια ερώτηση για τον Guy έχουμε από το Θανάση Μπάκο.\nΘ. ΜΠΑΚΟΣ: Καλησπέρα. Εργάζομαι στο Λονδίνο ως Πολιτικός Αναλυτής. Η ερώτησή μου είναι για τον Guy: Παρατηρούμε τα τελευταία χρόνια μια άνοδο των ευρωσκεπτικιστικών κομμάτων στην Ευρώπη και από τ’ αριστερά και από τα δεξιά.\nΠιστεύετε ότι τα κεντρώα και μετριοπαθή κόμματα έχουν τις απαντήσεις στις προκλήσεις που οδηγούν σ’ αυτή την αύξηση, στις προκλήσεις που έχουν προκύψει μετά τη χρηματοπιστωτική κρίση του 2008; Προκλήσεις όπως η αύξηση των ανισοτήτων στην κοινωνία και η συμπίεση των μεσαίων τάξεων αλλά και η αύξηση των μεταναστευτικών ροών στην Ευρώπη; Ευχαριστώ.\nG. VERHOFSTADT: Το πρώτο που πρέπει να κάνουμε για να πολεμήσουμε εναντίον των ευρωσκεπτικιστών είναι να πάψουμε να αγνοούμε τα προβλήματα, να πάψουμε να λέμε ότι δεν υπάρχουν προβλήματα. αυτό το κάνουν πολλοί ηγέτες. Μην πολυεπικρίνετε την Ευρωπαϊκή Ένωση, δεν είναι και τόσο άσχημα. Όχι. Αυτή είναι η λάθος στρατηγική.\nΠρώτα θα πρέπει ν’ αναγνωρίσουμε τα προβλήματα. Οι ευρωσκεπτικιστές, δεν έχουν άδικο όταν λένε ότι δε λειτουργεί. Πώς θα μπορούσε να λειτουργήσει; Δε λειτουργεί καλά, πράγματι. Φανταστείτε οι ΗΠΑ να κυβερνούνταν όπως η Ευρώπη. Δεν υπάρχει Ομπάμα, χωρίς Ομπάμα, χωρίς κεντρική Διοίκηση και να έχουν 50 κυβερνήτες των πολιτειών τους οι οποίοι θα συναντιούνταν κάθε μήνα και θ’ αποφάσιζαν με ομοφωνία. Σκεφτείτε το. 50 κυβερνήτες που θα έλεγαν «τι θα κάνουμε, θα στηρίξουμε το δολάριο, θα παρέμβουμε στη Συρία;».\nΌλοι αυτοί μαζί και με ομοφωνία. Δε θα λαμβανόταν ούτε μια απόφαση στις ΗΠΑ. Και τι θα λέγαμε: Είναι τρελοί αυτοί οι Αμερικάνοι, 50 άτομα να παίρνουν αποφάσεις με ομοφωνία. Έτσι κυβερνάται η Ευρώπη. δεν είναι δυνατό να κυβερνηθεί η Ευρώπη αν δίνουμε την ευκαιρία στο κάθε κράτος μέλος να σηκώνεται να φεύγει από την Ευρωπαϊκή Ένωση και να κάνει ό,τι θέλει, όπως θέλει. Τότε δεν υπάρχει μια Ευρωπαϊκή Ένωση, υπάρχουν 20 Ευρωπαϊκές Ενώσεις.\nΗ Ευρώπη της Σέγκεν, η Ευρώπη του ευρώ, η Ευρώπη του Γραφείου Ευρεσιτεχνιών κτλ. Φανταστείτε να έλεγε ο κυβερνήτης της Καλιφόρνια: «Δε θα συμμετάσχω στην Αμερικανική Ακτοφυλακή». Η Φλόριντα να λέει «δε θέλουμε να μπούμε στο FBI εμείς». Η Ουάσινγκτον να πει «δολάριο; Δε θέλω δολάριο, θα εκδώσουμε το δικό μας νόμισμα». Τι θα λέγαμε όλοι; «Τρελοί δεν είναι;». Αυτό συμβαίνει στην Ευρώπη.\nOpt in, opt out, εξαιρέσεις, αποκλίσεις, παρεκκλίσεις, ούτε να τα εξηγήσουμε δε μπορούμε στον κόσμο. Όταν οι ευρωσκεπτικιστές λοιπόν επικρίνουν την Ευρώπη έχουν δίκιο. Αυτό όμως που προτείνουν χειροτερεύει το πρόβλημα, το επιδεινώνει. Γιατί τι προτείνουν; Προτείνουν ένα ακόμη opt out, μια ακόμα εξαίρεση στους κανόνες. Οπότε δε θα πρέπει ν’ αρνηθούμε τα προβλήματα της Ευρώπης. Πρέπει απλώς να προτείνουμε μια ριζική αλλαγή στην Ευρώπη.\nΔε μπορεί να είναι όλα business as usual. Πάντοτε φτάνουμε καθυστερημένοι. Γιατί; Γιατί είμαστε μια χαλαρή Συνομοσπονδία αυτή τη στιγμή στην Ευρώπη. Χρειαζόμαστε μια ισχυρή ευρωπαϊκή κυβέρνηση, μια ισχυρή ευρωπαϊκή δημοκρατία, έναν πραγματικό προϋπολογισμό, όχι 1% του ΑΕΠ κάθε χώρας να πηγαίνει στον προϋπολογισμό. Ακόμα και στην Ελβετία που είναι Συνομοσπονδία, έχουν 15%. Και στις ΗΠΑ 23%.\nΘα πρέπει να προτείνουμε μια ριζική αλλαγή, διαφορετική από το σημερινό σύστημα. Και αυτό είχαν στο μυαλό τους οι παππούδες μας που δημιούργησαν την Ευρωπαϊκή Ένωση. Όλοι λένε ότι η σημερινή Ευρωπαϊκή Ένωση ήταν ιδέα τους. Όχι. Η ιδέα τους, η ιδέα των ιδρυτών, ήταν μια πραγματική πολιτική Ένωση με κοινή πολιτική άμυνας και είχαν λύση και για το βρετανικό πρόβλημα.\nΕίχαν προτείνει τότε το καθεστώς του πλήρους μέλους και του συνδεδεμένου μέλους. Το συνδεδεμένο το προέβλεπαν για το Ηνωμένο Βασίλειο. Εσείς θα τα κάνατε όμως όλα αυτά, εγώ είμαι από τους μεγάλους πια σε ηλικία, έχει περάσει η ηλικία μου.\nΕσείς θα τα κάνετε, οι νέοι. Η νέα πολιτική γενιά που θα πρέπει να εμπνεύσετε την αναγέννηση της Ευρώπης. Όχι ως εσωτερική αγορά, όχι ως ενιαία εσωτερική αγορά, όχι ως οικονομική Κοινότητα, αλλά ως πραγματική Ευρωπαϊκή Ομοσπονδία που θα μπορεί να στέκεται ισότιμη δίπλα στην Κίνα και στις ΗΠΑ.\nΣΥΝΤΟΝΙΣΤΡΙΑ: Το ζητούμενο λοιπόν είναι να εμπνεύσουμε τους νέους γύρω από μια νέα ιδέα για την Ευρώπη λέει ο Guy. Τώρα μια ερώτηση στον κ. Pitella από τον Ίκαρο Κράτσα.\nΙ. ΚΡΑΤΣΑΣ: Γεια σας. Είμαι 34 χρόνων. Δυστυχώς η ερώτησή μου αφορά όλα όσα ειπώθηκαν μέχρι τώρα, έχω την εντύπωση ότι την έχουμε απαντήσει 5-6 φορές μέχρι τώρα, αλλά τέλος πάντων. Αφορά και η δική μου ερώτηση στην προέλαση των εθνικιστικών και προσκεπτικιστικών κομμάτων τα οποία εκμεταλλεύονται τις δυο παράλληλες κρίσεις, την κρίση λιτότητας, την ύφεση, η οποία είναι σε όλη την Ευρώπη και το προσφυγικό ζήτημα.\nΈτσι έχουν πάρει το κοινό με το μέρος τους και προελαύνουν. Ήθελα να ρωτήσω αν η περαιτέρω ομοσπονδιοποίηση της Ευρώπης είναι η απάντηση σ’ αυτό και κατά πόσο η κατάσταση αυτή είναι αναστρέψιμη γιατί οι εθνικιστές προελαύνουν, δηλαδή δε μπορούμε να περιμένουμε την επόμενη γενιά. Πόσα momentum θα έχουν πάρει μέχρι τότε. Ευχαριστώ.\nG. PITELLA: Συμφωνώ μαζί σου. Η ανάπτυξη των ευρωσκεπτικιστών οφείλεται πρωτίστως στις πολιτικές λιτότητας και στη δυσκολία διαχείρισης του προσφυγικού. Εμείς θα πρέπει ν’ απαντήσουμε στις δυο αυτές προκλήσεις. Αν θέλουμε να πολεμήσουμε ενάντια σ’ αυτούς που είναι κατά της Ευρώπης θα πρέπει να βρούμε μια λύση σ’ αυτά τα δυο ερωτήματα.\nΕγώ είμαι υπέρ της Ομοσπονδίας, είμαι φεντεραλιστής, όπως ο Guy αλλά αν πάμε στους πολίτες και πούμε ότι θέλουμε τις ΗΠΑ της Ευρώπης, οι πολίτες θα μας πουν «πρωτίστως λύστε το πρόβλημα της κρίσης της οικονομικής και της κρίσης απασχόλησης, λύστε το πρόβλημα των μεταναστών». Πρώτα θα πρέπει να επιβιώσουμε, θα πρέπει ν’ αντιμετωπίσουμε τις έκτακτες καταστάσεις.\nΠρώτα θα πρέπει να δώσουμε μια απάντηση σε επίπεδο οικονομικής ανάπτυξης και δημιουργία θέσεων εργασίας. Πρώτα θα πρέπει να λύσουμε το πρόβλημα σε επίπεδο ευρωπαϊκό, με ευρωπαϊκές απαντήσεις, πρώτα θα πρέπει να επιλύσουμε το μεταναστευτικό και μετά θα πρέπει να τα καταφέρουμε με το δημοψήφισμα στο Ηνωμένο Βασίλειο. Θα πρέπει να βοηθήσουμε τους Βρετανούς φίλους να κερδίσουν στο δημοψήφισμα. Γιατί το Ηνωμένο Βασίλειο θα είναι καλύτερα μέσα στην Ευρωπαϊκή Ένωση και η Ευρωπαϊκή Ένωση θα είναι καλύτερα εάν το Ηνωμένο Βασίλειο παραμείνει στην Ευρωπαϊκή Ένωση.\nΟ Guy έγραψε ένα βιβλίο που θα διαβάσω, εγώ έγραψα ένα άλλο βιβλίο πριν από τρία χρόνια. Στο βιβλίο αυτό μιλούσα για τις ΗΠΑ της Ευρώπης. Πριν από τρία χρόνια. Εγώ είμαι αναφανδόν υπέρ αυτού αλλά οι ΗΠΑ της Ευρώπης δε μπορούν να γίνουν εν μια νυκτί, θα πρέπει να υπάρχει όπως λέει ο Guy μια κοινή εξωτερική πολιτική, να υπάρχει ευρωπαϊκός στρατός, να υπάρχει κοινή πολιτική άμυνας, να υπάρχει μια κεντρική Ευρωπαϊκή Τράπεζα, θα πρέπει να υπάρχει ένας ευρωπαίος Πρόεδρος της Ευρωπαϊκής Επιτροπής καθολικά εκλεγμένος. Όχι μετά από υπόδειξη των κομμάτων.\nΕγώ θέλω το όνομα του υποψηφίου να βρίσκεται πάνω στο ψηφοδέλτιο, να έχουμε έναν ευρωπαϊκό προϋπολογισμό. Πραγματικό, με ίδιους ευρωπαϊκούς πόρους. Όλα αυτά θα μπορούσαμε και θα πρέπει να τα φτιάξουμε. Αλλά δε μπορεί να γίνει, όπως σας είπα, εν μια νυκτί. Θα πρέπει να γίνει σ’ ένα συγκεκριμένο χρονικό διάστημα. Κι εγώ είμαι υπέρ του να δοθεί χώρος σε μια καινούργια γενιά πολιτικών.\nΠολιτικοί που θα εμπνέονται από τις καλύτερες παραδόσεις της Ευρώπης, από τη φιλελεύθερη δημοκρατική παράδοση, από την καθολική παράδοση και από τη σοσιαλιστική παράδοση. Αυτές είναι οι τρεις μεγάλες οικογένειες Ευρωπαϊστών στην Ευρώπη. Λ\nΛέω στους νέους: Προσεγγίστε την πολιτική, είναι ωραία η πολιτική όταν υπάρχουν ιδεώδη, όταν υπάρχει συναίσθημα, όταν δεν έχει στη βάση της εγωισμό. Όταν γίνεται προς όφελος της κοινότητας και όταν εμείς μεγαλώσουμε μετά από μερικά χρόνια θα σας δώσουμε μια μικρή βοήθεια, με κάποια υπόδειξη αν το θελήσετε, έτσι ώστε να μπορέσετε να βοηθήσετε στην πραγμάτων του μεγάλου μας οράματος, της δημιουργίας των Ηνωμένων Πολιτειών της Ευρώπης.\nΣΥΝΤΟΝΙΣΤΡΙΑ: Μια ερώτηση από τον Κλεόβουλο Ιωάννου τώρα.\nΚ. ΙΩΑΝΝΟΥ: Είμαι φοιτητής και ζω στην Κω που δέχεται χιλιάδες πρόσφυγες κάθε μέρα. Η Τουρκία, παρά την ύπαρξη συμφωνίας δεν έχει περιορίσει τις προσφυγικές ροές από τα εδάφη της.\nΠρώτη ερώτηση: Πώς μπορεί η Ευρωπαϊκή Ένωση να εφαρμόσει τη συμφωνία που έχει υπογραφεί και πώς μπορεί ν’ αναγκάσει την Τουρκία να τηρήσεις τις δεσμεύσεις της;\nΔεύτερη ερώτηση: Αντί να έχουμε κάθε μέρα χιλιάδες πρόσφυγες που θαλασσοπνίγονται, μπορούμε ν’ αναγκάσουμε την Τουρκία να εγκαταστήσει hot spot; Ευχαριστώ.\nG. VERHOFSTADT: Το είπα και προηγουμένως, δεν πιστεύω και πολύ σε αυτή τη συμφωνία με την Τουρκία. Είπα, δε μπορούμε να εξάγουμε τα προβλήματά μας, πρέπει να τα λύσουμε μόνοι μας. Εμείς θα πρέπει να οργανώσουμε σωστά τα hot spots, τα κέντρα υποδοχής κτλ. Οπότε είμαι ακόμα πιο επιφυλακτικός από το νεαρό που έθεσε το ερώτημα.\nΑν μπορώ να επιστρέψω δυο λεπτά στο αν το θέμα είναι κυρίως θεσμικό ή αν πρέπει πρώτα να λύσουμε τις διάφορες κρίσεις και μετά να περάσουμε στο θεσμικό, στις θεσμικές αλλαγές. Πιστεύω Gianni ότι δε θα λύσουμε ποτέ το προσφυγικό, δε θα λύσουμε ποτέ τα οικονομικά μας προβλήματα ή τις κρίσεις μας, αν πρώτα δεν αλλάξουμε το πολιτικό σύστημα στην Ευρώπη.\nΕμένα μ’ αρέσει πολύ ένα βιβλίο δυο Αμερικανών, Acemoglu και Robinson. Ο τίτλος είναι “Why nations fail”, (Γιατί αποτυγχάνουν τα έθνη). Αν δεν το έχετε διαβάσει, διαβάστε το. Αν το έχετε διαβάσει, δώστε το και σε κάποιον άλλο να το διαβάσει. Σ’ αυτό το βιβλίο εξηγούν γιατί για παράδειγμα η Βόρειος Κορέα είναι στα χάλια της ενώ η Νότιος Κορέα ευημερεί περισσότερο τουλάχιστον. Είναι στην ίδια γεωγραφική περιοχή, έχουν τις ίδιες οικογένειες, τους ίδιους παππούδες και παρ’ όλα αυτά είναι πολύ διαφορετική.\nΓιατί; Λέει το βιβλίο: Το θέμα δεν είναι η οικονομία, ξέρετε την περίφημη φράση του συμβούλου του Κλίντον «it’s the economy stupid». Το βιβλίο διαφωνεί μ’ αυτό. Λέει «it’s politic stupid». Τα πάντα σχετίζονται με την πολιτική. Αν δε υπάρχει το δημοκρατικό σύστημα που χρειάζεται, ανοιχτή κοινωνία, κράτος δικαίου κτλ., δε μπορείς να δημιουργήσεις πλούτο.\nΤο πολιτικό περιβάλλον είναι σημαντικό οπότε η πολιτική είναι πιο σημαντική απ’ ό,τι νομίζουμε και είναι πιο σημαντική από τους οικονομολόγους κατά την άποψή μου. Και αυτό ισχύει και στην Ευρώπη. πάνω απ’ όλα πρέπει ν’ αντιμετωπίσουμε αυτό. Κοιτάξτε τι γίνεται με το προσφυγικό: Πόσες φορές δεν ανακοίνωσε το Ευρωπαϊκό Συμβούλιο ότι θα παρέμβει; Έξι μήνες τώρα περιμένουμε, έξι μήνες μελετούν την πρόταση για την ευρωπαϊκή συνοριοφυλακή και ακτοφυλακή και δε συμφωνούν!\nΟπότε χρειάζεται ν’ αλλάξουμε την ισορροπία της εξουσίας στην Ευρώπη. Αυτή τη στιγμή έχουμε το Ευρωπαϊκό Συμβούλιο πάνω-πάνω κι όλοι οι άλλοι ακολουθούν από πίσω. Όσο δεν αποφασίζει το Ευρωπαϊκό Συμβούλιο δε γίνεται τίποτα ή σχεδόν τίποτα. Αυτό πρέπει ν’ αλλάξει. Χρειάζεται μια κυβέρνηση που θα ελέγχεται από το Ευρωκοινοβούλιο, από εσάς, από το λαό, από τους ανθρώπους, από τον κόσμο.\nΕσείς θα πρέπει να είστε στο κέντρο των αποφάσεων, όχι οι 28 εθνικοί ηγέτες και αρχηγοί κρατών, κυβερνήσεων όπως γίνεται αυτή τη στιγμή, αυτή είναι η λύση. Και εδώ διαφέρω λίγο από τον Gianni. Πιστεύω ότι αυτό είναι το πρώτο που πρέπει να κάνουμε. από εκεί πρέπει να ξεκινήσουμε. Γιατί αλλιώς θα περνάμε από κρίση σε κρίση ατέρμονα.\nG. PITELLA: Κατ' αρχήν εγώ είμαι υπέρ της δημιουργίας κέντρων καταγραφής των hot spots στις χώρες προέλευσης, εκεί που είναι δυνατόν. Μ’ αυτό τον τρόπο αποφεύγεται το να χρειάζεται οι άνθρωποι αυτοί να διασχίζουν τη θάλασσα και αυτό είναι κάτι που αφήνει περιθώριο στους διακινητές να δράσουν.\nΣε ό,τι αφορά τη συμφωνία με την Τουρκία, θα δοκίμαζα, θα έκανα μια προσπάθεια. Και θα έκανα μια σοβαρή προσπάθεια. Γιατί αν εμείς καταφέρουμε να πείσουμε την Τουρκία να προφυλάξει καλύτερα τα σύνορά της και τις ακτές της, να διαχειριστεί τις προσφυγικές ροές μέσα στην Τουρκία, θα καταφέρουμε να μειώσουμε την έλευση προσφύγων στην Ελλάδα. Είναι σαφές ότι η Τουρκία δεν είναι ένας εύκολος εταίρος. Ξέρω καλά πόσο λίγο αξιόπιστος είναι αυτός ο εταίρος, αλλά πολλώ μάλλον πιστεύω ότι είναι σημαντικό να πούμε στην Τουρκία, ας ανοίξουμε τα δύο κεφάλαια, το 23 και το 24 της διαπραγμάτευσης.\nΓιατί εγώ θέλω να ρίξω μια πρόκληση στην τουρκική ηγεσία σε ό,τι αφορά την ελευθερία πληροφόρησης, την προάσπιση της δημοκρατίας. θα ήθελα οι ηγέτες της Τουρκίας ν’ αναλάβουν δεσμεύσεις. Δε θα μπορέσει να υπάρξει προσχώρηση στην Ευρωπαϊκή Ένωση χωρίς να υπάρχει πλήρης σεβασμός του δικαιώματος στην ελευθερία, στην ελεύθερη πληροφόρηση, στον πλουραλισμό.\nΣυνεπώς, με τηνΤουρκία έχουμε το θάρρος να πούμε ότι σταματάνε οι διαπραγματεύσεις. Ή θα πούμε στην Τουρκία ας προχωρήσουμε, ας ανοίξουμε τα κεφάλαια που αφορούν την ελευθερία πληροφόρησης στη δημοκρατία και ας δούμε τι γίνεται επί τόπου στην Τουρκία, τι θα πρέπει να κάνει έτσι ώστε να κλείσουμε με τρόπο θετικό τα δύο αυτά κεφάλαια.\nΟ Guy θα μου επιτρέψει να διατηρήσω τις απόψεις μου ως προςτο θέμα, όχι του ποια είναι πιο σημαντική πολιτική οικονομία γιατί όσον αφορά αυτό, συμφωνώ ότι η πολιτική είναι πιο σημαντική από την οικονομία. Αυτό που βλέπω σήμερα είναι την αδυναμία, όχι την έλλειψη θέλησης, την αδυναμία σε αυτό το πολιτικό κλίμα, να υπάρξουν μεταρρυθμίσεις. Οι μεταρρυθμίσεις στις οποίες αναφέρθηκε ο Guy.\nΦανταστείτε ότι αυτές οι μεταρρυθμίσεις που μας βρίσκουν και τους δυο σύμφωνους, θα μπορούσαν να γίνουν σήμερα σε 28 χώρες ενώ υπάρχουν 7-8 χώρες που δε θέλουν καν ν’ ακούν, να μιλάμε για τέτοια θέματα. Που θέτουν υπό συζήτηση τους κανόνες της Ευρώπης, τη μετεγκατάσταση των προσφύγων.\nΦανταστείτε αν θα μπορούσε να υπάρχει συμμόρφωση με πιο αυστηρούς κανόνες. Στο Ηνωμένο Βασίλειο θα γίνει δημοψήφισμα γιατί σύμφωνα με ορισμένους, υπάρχει πολλή Ευρώπη, υπάρχει υπερβολική Ευρώπη. Σε αυτό το κλίμα με αυτή την κοινή γνώμη μπορούμε εμείς να κάνουμε μια φεντεραλιστική μεταρρύθμιση; Εγώ θα την έκανα αύριο αυτή τη μεταρρύθμιση.\nΔε θέλω όμως να είμαι αφελής, δε θέλω να είμαι οραματιστής. Γιατί οι οραματιστές είναι καλό πράγμα, αλλά τα οράματα κάποια στιγμή θα πρέπει να γίνονται πραγματικότητα. Διαφορετικά δεν πείθουμε ούτε την κοινή γνώμη ούτε τους πολίτες.\nG. VERHOFSTADT: Θέλω να πω μόνο στο Gianni, αν δε γίνεται με τους 28, ας προσπαθήσουμε με 20. Αλλά ας προχωρήσουμε αντί να περιμένουμε πια. Αυτό λέω. Αυτή είναι η πραγματικότητα. Έχουμε ήδη μια Ευρώπη δυο ταχυτήτων. Αυτοί που δε θέλουν, ας μείνουν πίσω, ας φύγουν. Αλλά δε μπορούν να μας σταματούν, δε μπορούμε να σταματάμε όλοι εμείς εξαιτίας ενός.\nG. PITELLA: Έχουμε διαφορετικές απόψεις.\nΝΙΚΗ: Γεια σας, ευχαριστούμε πάρα πολύ που είστε εδώ σήμερα. Θα ήθελα να φύγουμε λίγο από το προσφυγικό και το μεταναστευτικό.\nΜετά από 7 χρόνια λιτότητας στην Ελλάδα δεν υπάρχει ακόμα καμία προοπτική ούτε για δουλειές ούτε για το μέλλον αυτής της χώρας. 400.000 νέοι έχουν φύγει στην Ευρώπη και θέλουν ακόμα περισσότεροι να φύγουν. Η ευθύνη πιστεύετε ότι είναι όλη δική μας; Υπάρχει κάποιο λάθος που έχει γίνει από την Ευρώπη; Πρέπει να συνεχίσουμε αυτή την πολιτική; Ευχαριστώ πολύ.\nG. VERHOFSTADT: Νομίζω ότι και οι δύο είπαμε πως δε φταίει μόνο η Ελλάδα. Φταίει και η Ευρωπαϊκή Επιτροπή, η τρόικα που επέβαλλε μια πολύ κακή πολιτική. Γι’ αυτούς η λιτότητα και η οικονομία είναι μόνο μαθηματικά και νούμερα. Oι τεχνοκράτες του Διεθνούς Νομισματικού Ταμείου ή της Ευρωπαϊκής Κεντρικής Τράπεζας, πιστεύουν ότι ο λόγος πρέπει να γίνεται μόνο για το πρωτογενές έλλειμμα, για το λόγο χρέους προς ΑΕΠ, όλα αυτά. Και τι συνέβη; Ο Σαμαράς και ο Βενιζέλος στο παρελθόν δεν ήθελαν ν’ αλλάξουν το σύστημα. δεν ήθελαν να κάνουν ριζικές αλλαγές, βαθιές μεταρρυθμίσεις.\nΟ βασικός στόχος ήταν πρώτον να επιβιώσουν ως πολιτικοί και δε συνέβη και δεύτερον, να διατηρήσουν το πελατειακό σύστημα. Δεν έχουν καμία διαφορά μεταξύ τους, Βενιζέλος και Σαμαράς δεν έχουν διαφορά, μόνο πελάτες διαφορετικούς είχαν. Και τι έγινε; Επτά χρόνια λιτότητας, μαθηματικών της Ευρωπαϊκής Κεντρικής Τράπεζας, του Διεθνούς Νομισματικού Ταμείου στις διαπραγματεύσεις με το Σαμαρά και αργότερα με το Βενιζέλο.\nΚαι ποιο ήταν το αποτέλεσμα; το αποτέλεσμα ήταν ότι το βάρος το φέρει ο καθημερινός πολίτης, ο χαμηλοσυνταξιούχος, η μεσαία τάξη αντί ν’ αλλάξουν το σύστημά τους. Αυτό συνέβη. Και ξέρετε ποια είναι η τραγωδία; Ότι και ο νέος Πρωθυπουργός κάνει μια απ’ τα ίδια. Αυτό είναι το πρόβλημα. Και ξέρετε τι πρέπει να κάνετε εσείς; Ρήξη με το παλιό σύστημα. Αν δεν το κάνει το Ποτάμι, ποιος θα το κάνει στη θέση του;\nG. PITELLA: Αγαπητοί φίλοι εγώ δεν είμαι Έλληνας πολιτικός και δε βρίσκομαι εδώ για να εκφέρω άποψη για την κυβέρνηση στην Ελλάδα, για τις ελληνικές κυβερνήσεις. Αλλά δε θα με πείσετε ποτέ ότι θα πρέπει να βάλω σε ίδιο επίπεδο ευθυνών το ελληνικό σοσιαλιστικό κόμμα και την ελληνική Δεξιά. Γιατί είναι ένα ιστορικό λάθος. Δεν είναι έτσι.\nΑν το Ποτάμι έχει έναν δυνατό εταίρο, ο εταίρος αυτός είναι το ΠΑΣΟΚ. Οι μεταρρυθμιστικές δυνάμεις του Κέντρου, της Αριστεράς, της μεταρρυθμιστικής Αριστεράς. Διαφορετικά πού θα τη βρείτε την εναλλακτική λύση; με ποιον; Θα πρέπει να επιτευχθεί μια σύγκληση με τις μεταρρυθμιστικές δυνάμεις. Αν όχι μαζί τους, με ποιον; Με την άκρα Δεξιά; Με την άκρα Αριστερά; Θα πρέπει να είμαστε ρεαλιστές, διαφορετικά δε θα μπορέσουμε να επιτύχουμε τίποτα.\nΣε ό,τι αφορά το θέμα της λιτότητας, εγώ δίνω έναν αγώνα γιατί δίνεται μια λανθασμένη ερμηνεία της συμφωνίας σταθερότητας. Ο πλήρης τίτλος είναι: Συμφωνία Σταθερότητας και Ανάπτυξης. Κατά τη διάρκεια των ετών όμως, κρατήθηκε μόνο η σταθερότητα και ξεχάσαμε την ανάπτυξη. Γιατί η κυβέρνηση Μπαρόζο σκέφτηκε μόνο τα 0 και κάτι, τους περιορισμούς, το σεβασμό των παραμέτρων. Το μόνο που σκέφτηκε ήταν να πείσει τους πολίτες να χύσουν ιδρώτα και αίμα.\nΒεβαίως το κόστος παίζει καθοριστικό ρόλο αλλά παίζουν ρόλο και οι πολίτες. Με το δικό μας συνασπισμό, το συνασπισμό των σοσιαλιστών, των λαϊκών και των φιλελεύθερων στο Ευρωπαϊκό Κοινοβούλιο, συμβάλλαμε έτσι ώστε να υπάρξει μια δημοσιονομική πειθαρχία. Αλλά και ανάπτυξη και ελαστικότητα. Η ελαστικότητα που θα πρέπει να χρησιμοποιηθεί έτσι ώστε οι κυβερνήσεις που δαπανούν χρήματα για τους μετανάστες που κάνουν επενδύσεις, τα κονδύλια αυτά να μην υπολογίζονται στα πλαίσια του Συμφώνου Σταθερότητας.\nΜετά εφαρμόστηκε το πρόγραμμα 315 εκατομμυρίων επενδύσεων. Εντάξει, καταλαβαίνω ότι υπάρχει ένας μηχανισμός πολλαπλασιαστικός, αλλά για πρώτη φορά δεν ξεκινάμε έχοντας κατά νου τη λιτότητα αλλά θέτοντας ως προτεραιότητα την ανάπτυξη. Κι εμείς θα επιμείνουμε προς αυτή την κατεύθυνση γιατί και στις μέρες μας η Ευρώπη βρίσκεται σε μια περίοδο ύφεσης και αποτελμάτωσης οικονομικής.\nΑυτό όμως δεν είναι σωστό γιατί αυτό θα οδηγήσει σε μια αύξηση των ανέργων, των οργισμένων, των αντιευρωπαϊστών, των ακραίων Δεξιών ή Αριστερών που θα εργάοζνται κατά της Ευρώπης.\nΣΥΝΤΟΝΙΣΤΡΙΑ: Συμφώνησαν λοιπόν και οι δυο συνομιλητές στις ευθύνες της Ευρωπαϊκής Ένωσης, νομίζω ότι σε κάλυψαν σε αυτό και υπήρξε και μια πρόταση του κ. Pitell για συνεργασία με το ΠΑΣΟΚ. Αυτό θα το αποφασίσει το συνέδριό σας φαντάζομαι.\nΟ Νικόλας Καραναστάσης είναι ο επόμενος.\nΝ. ΚΑΡΑΝΑΣΤΑΣΗΣ: Καλησπέρα. Είμαι 33 ετών. Το Σεπτέμβριο ο Σταύρος Θεοδωράκης μίλησε για δέκα μεγάλες προτεραιότητες που έχει ανάγκη η χώρα. Και κάλεσε όλο το πολιτικό σύστημα να τις αποδεχθεί.\nΑν ήσαστε Πρωθυπουργός της χώρας μου, ποιες θα ήταν οι πέντε προτεραιότητες που θα βάζατε;\nG. VERHOFSTADT: Πέντε προτεραιότητες; Δύσκολη ερώτηση. Έχω 20 να σας πω. Τέλος στη διαφθορά, τέλος στο πελατειακό σύστημα, ανοίγουμε τα κλειστά επαγγέλματα και τις αγορές, μείωση του κρατικού τραπεζικού συστήματος που πληρώνει τα πολιτικά κόμματα. Και πέμπτη, να κάνετε Πρωθυπουργό το Σταύρο.\nΣΥΝΤΟΝΙΣΤΡΙΑ: Πρωθυπουργός ο Σταύρος λοιπόν..\nG. PITELLA: Κι εγώ δεν είμαι επιλέξιμος ως Πρωθυπουργός εδώ στην Ελλάδα ούτε στην Ιταλία. Εμένα εκείνο που μ’ ευχαριστεί είναι να εργάζομαι στο Ευρωπαϊκό Κοινοβούλιο. Σε τελική ανάλυση, αν καταφέρουμε να δείξουμε την αγάπη μας για την Ελλάδα, αυτός που θα γίνει Πρωθυπουργός θα μας κάνει επίτιμους δημότες. Αυτό είναι το πολύ που θα μπορούσαμε να ελπίζουμε. Κι εγώ θα μπορούσα να παραθέσω 5, 10, 15, 50 προτεραιότητες.\nΕπιτρέψτε μου όμως να πω κάτι: Εγώ αγαπάω την Ελλάδα. Και το σκέφτηκα πολύ το θέμα αυτό αυτές τις μέρες, γιατί αγαπάω την Ελλάδα, γιατί την αγαπάω τόσο πολύ: Γιατί η Ελλάδα είναι το λίκνο της δημοκρατίας. Η Ευρώπη χωρίς την Ελλάδα είναι σαν ένα παιδί χωρίς ταυτότητα. Εδώ γεννήθηκε η δημοκρατία. Εδώ, στην πόλη, στην αθηναϊκή πόλη.\nΕμείς ανδρωθήκαμε, μεγαλώσαμε με αυτές τις αξίες. Και οι αξίες αυτές γεννήθηκαν εδώ. όταν μιλάμε στον κόσμο για την Ελλάδα, μιλάμε για τους μεγάλους Έλληνες στοχαστές, γι’ αυτού που έχτισαν τη δημοκρατία. Διάβασα χτες την επιστολή του Περικλή προς τους Αθηναίους. Ένα επίκαιρο μανιφέστο, ένα υπέροχο μανιφέστο. Και το ανέβασα στη σελίδα μου στο facebook.\nΑυτό που θα πρέπει να κάνουμε είναι να ξεχάσουμε τους φόρους, να ξεχάσουμε αυτή την Ελλάδα που θα γίνει ένα κλουβί. Και να ξαναθυμηθούμε πάλι την εικόνα της Ελλάδας ως δημοκρατίας. Να θυμηθούμε την πολιτιστική, την πολιτική, την δημοκρατική, την ανθρώπινη κληρονομιά της Ελλάδας. Αυτό είναι το καθήκον μιας σωστής πολιτικής τάξης.\nΣΥΝΤΟΝΙΣΤΡΙΑ: Ο Guy ξέχασε μια προτεραιότητα, θα μας την πει τώρα.\nG. VERHOFSTADT: Ξέχασα μια προτεραιότητα: Υπάρχει μια πραγματική πέμπτη εκτός από το Σταύρο ως Πρωθυπουργό: Τα προνόμια. Θα πρέπει ν’ αφαιρεθούν τα προνόμια των πολιτικών κομμάτων, της εκκλησίας και όλων των άλλων προνομιούχων ομάδων.\nΣΥΝΤΟΝΙΣΤΡΙΑ: Κάποιος μας τρολάρει μάλλον, γιατί την επόμενη ερώτηση θα κάνει ο Αλέξανδρος Τσίπρας.\nΑ. ΤΣΙΠΡΑΣ: Είμαι από το Μεσολόγγι, οι παλιοί με ξέρουν από το 1ο συνέδριο. Ξέρετε, ένα μεγάλο κομμάτι της αντιπολίτευσης, το Ποτάμι στην Ελλάδα είναι ότι δεν έχει ξεκάθαρο πολιτικό στίγμα, αν είναι κεντροδεξιό, κεντροαριστερό, κεντρώο. Βέβαια το έχουμε λύσει τώρα τελευταία με το μεταρρυθμιστικό κέντρο.\nΘα ήθελα να μου πείτε τις διαφορές των δυο ευρωπαϊκών κομμάτων, των δυο τοποθετήσεων, φιλελεύθεροι και δημοκρατικοί σοσιαλιστές σ’ ένα συγκεκριμένο θέμα που για μας είναι πολύ μεγάλη προτεραιότητα. Ποιες είναι οι διαφορές σας με τον τρόπο με τον οποίο τα πράγματα πρέπει να γίνουν, έτσι ώστε να έρθουν επενδύσεις στην Ελλάδα και να σταματήσει τουλάχιστον η μείωση από τις θέσεις εργασίας.\nΤις διαφορές σας και όχι τις συγκλήσεις. Γιατί πολλοί εδώ στο Ποτάμι θεωρούμε ότι δεν υπάρχουν μεγάλες διαφορές και δεν πρέπει να κοιτάξουμε τις διαφορές αλλά τις συγκλήσεις. Αλλά να καταλαβαίνουμε γιατί θα πρέπει να έχουμε ξεκάθαρο στίγμα, Αριστερά ή Δεξιά; Να μας πείτε τις διαφορές σας. Ευχαριστώ.\nG. PITELLA: Στην Ιστορία ο φιλελευθερισμός υπήρξε ένα πολιτικό ρεύμα που εστιάστηκε πρωτίστως στην αξία και στην αρχή της ελευθερίας. Ελευθερίες πολιτικές, ελευθερίες οικονομικές. Και ο σοσιαλισμός επικεντρώθηκε περισσότερο στο θέμα της ισότητας. Πιστεύω ότι δεν υπάρχει ελευθερία χωρίς δικαιοσύνη. Και δεν υπάρχει δικαιοσύνη χωρίς ελευθερία.\nΓι’ αυτό το λόγο πιστεύω ότι η σοσιαλιστική και η φιλελεύθερη κουλτούρα μπορούν και πρέπει να συμφωνήσουν, μπορούν και πρέπει να συνεργαστούν για να δημιουργήσουν μία κοινωνία στην οποία θα υπάρχει περισσότερη ελευθερία αλλά θα υπάρχει μεγαλύτερη ισότητα και μεγαλύτερη ισονομία.\nΣτον κόσμο που ζούμε, το 1% των πολιτών, κατέχει έναν αμύθητο πλούτο. Πραγματικά δε μπορώ να σας περιγράψω πόσο αμύθητα είναι αυτά τα πλούτη. Και το 99% των πολιτών, βρίσκονται αντιμέτωποι διαρκώς, με δυσκολίες. Οι φτωχοί μπήκαν στο περιθώριο. Θα πρέπει λοιπόν ν’ ανακαλύψουμε λέξεις όπως «ισότητα» και «ισονομία». Αλλά ποτέ δε θα πρέπει να ξεχνάμε την άλλη μαγική λέξη, την «ελευθερία».\nΓι’ αυτό το λόγο λοιπόν, πέρα απ’ αυτό που συμβαίνει στο Ευρωπαϊκό Κοινοβούλιο, ο Guy κι εγώ συμφωνούμε και είμαστε οι πιο πολυάριθμοι σε ό,τι αφορά ορισμένα θέματα. Υπάρχουν άλλα θέματα που δε μας βρίσκουν σύμφωνους, αλλά αν κοιτάξουμε την πλειοψηφία των ψήφων του κόμματος σοσιαλιστών και δημοκρατών, συμφωνούν με τις ψήφους του κόμματος του Guy.\nΥπάρχει συμφωνία, υπάρχει και πολύ μεγάλη, αμοιβαία εκτίμηση. Πέρα από όλα αυτά, τα δυο ρεύματα του μεταρρυθμιστικού σοσιαλισμού και του υπαρκτού σοσιαλισμού, γιατί ο υπαρκτός σοσιαλισμός, δεν ήταν σοσιαλισμός, ήταν δικτατορία. Και δε θέλω να ταυτίσουμε το σοσιαλισμό μ’ αυτόν που γονατίζει την ελευθερία, τη δημοκρατία, το σεβασμό των ανθρωπίνων δικαιωμάτων.\nΓι’ αυτό λοιπόν οι φιλελεύθεροι σοσιαλιστές μπορεί να είναι ο μεγάλος μοχλός που θα οδηγήσει στην αλλαγή της κοινωνίας. Η παγκοσμιοποίηση αλλάζει το πρόσωπο του κόσμου. Νέες ανισότητες γιγαντώνονται. Νέοι παίκτες εμφανίζονται. Καινούργια θύματα. Υπάρχουν αυτοί που σκέφτονται ότι η απάντηση στην παγκοσμιοποίηση είναι η ξενόφοβη Δεξιά που λέει «ας περιχαρακωθούμε». Σήμερα δεν μπορούμε να περιχαρακωθούμε, εδώ είμαστε αλληλεξαρτώμενοι, ζούμε σε ένα κόσμο αλληλεξάρτησης. Αυτό που συμβαίνει στην Αθήνα, αντικατοπτρίζεται σε αυτό που συμβαίνει στις Βρυξέλλες, στην Ουάσιγκτον, στο Πεκίνο. Έτσι συμβαίνει σε αυτό τον παγκοσμιοποιημένο κόσμο και δεν υπάρχει χώρος για την κουλτούρα, για τον εγωισμό και δεν θα πρέπει να ξεχνάμε ότι υπάρχει χώρος πάντοτε για δυο μεγάλες αξίες: την αξία της ελευθερίας και την αξία της ισότητας.\nG. VERHOFSTADT: Είναι αλήθεια, ιστορικά ο Σοσιαλισμός γεννήθηκε από το Φιλελευθερισμό γι' αυτό είμαι πιο μεγάλος σε ηλικία από ό,τι ο Gianni. Ο Σοσιαλισμός είναι παιδί του Φιλελευθερισμού ιστορικά. Παρ' όλα αυτά εγώ δεν χρησιμοποιώ αυτά τα διακριτικά τα ιστορικά Αριστερά, Δεξιά, Κέντρο και τα λοιπά, έχουν απαρχαιωθεί.\nΕγώ πιστεύω στις μεταρρυθμίσεις, ριζικές βαθιές μεταρρυθμίσεις και τομές στην κοινωνία. Αν οι Συντηρητικοί σταθούν στο δρόμο μου θα πολεμήσω τους Συντηρητικούς. Αν με εμποδίσουν οι Σοσιαλιστές θα πολεμήσω ενάντια των Σοσιαλιστών. Και αν οι Φιλελεύθεροι μπουν μπροστά μου, θα πολεμήσω ακόμη και τους Φιλελεύθερους.\nΚαι δεν είστε μόνοι σας. Παντού, σε όλη την Ευρώπη βλέπουμε να αναφύονται καινούργια Κόμματα, όπως οι Ciudadanos στην Ισπανία, ο Γενικός Γραμματέας είναι εδώ, οι Nowoczesna στην Πολωνία είναι το ριζοσπαστικό Κέντρο. Το ριζοσπαστικό Κέντρο είναι η ελπίδα μας για να σταματήσουμε τους λαϊκιστές και τους εθνικιστές στην Ευρώπη.\nΣΥΝΤΟΝΙΣΤΡΙΑ: Βλέπουμε ότι υπάρχουν περιθώρια συνεργασίας μεταξύ των δύο ομάδων και περιμένουμε να υλοποιηθεί και μια πρόταση του Ποταμιού για συνεργασία των δύο ομάδων στο θέμα του προσφυγικού.\nΝα καλωσορίσουμε και τον κ. Κυριάκο Μητσοτάκη που μόλις μπήκε μέσα, τον αρχηγό της Νέας Δημοκρατίας.\nΘέλω να πω μόνο ένα πράγμα: μπορείτε να μπείτε στο site του Ποταμιού και να ψηφίσετε στο euvote στην εφαρμογή «Ποιος σας έπεισε από τους δύο, ο Guy Verhofstadt ή ο Gianni Pitella»\nΚαι να κλείσω λέγοντας ότι το Ποτάμι ανεξάρτητα από τις επιφυλάξεις που μπορεί να έχει κανείς ή τις διαφορετικές απόψεις, νομίζω ότι έφερε μια νέα πολιτική κουλτούρα, ένα νέο φυσιολογικό λόγο στην πολιτική ζωή της Ελλάδας. Ένα άνοιγμα στην Ευρώπη, μακριά από την εσωστρέφεια και την επαρχιωτισμό του παλιού πολιτικού συστήματος και νομίζω ότι κι αυτή η εκδήλωση η σημερινή, είναι μια απόδειξη αυτού.


Είναι φυσικό να βάζετε μετρητά στην τράπεζα, ενδεχομένως κοσμήματα σε θυρίδα ασφαλείας- αυτοί είναι φυσιολογικοί τρόποι προστασίας πολύτιμων περιουσιακών στοιχείων. Αλλά ένας άνδρας δεν μπορεί να εξαλείψει το πέος του, μεταξύ των πιο πολύτιμων προσωπικών περιουσιακών στοιχείων, και να το βάλει κάπου μακριά. Όχι, πρέπει να ασκήσει αξιοπρεπή προστασία του πέους με έναν πιο άμεσο, πρακτικό τρόπο.\nΥγεία του πέους\nΦυσικά, η διατήρηση της υγείας του πέους είναι ένα από τα μεγαλύτερα σχέδια προστασίας του πέους, και για να γίνει αυτό σωστά, αξίζει να καταλάβετε μερικούς από τους εχθρούς από τους οποίους προστατεύει το πέος. Και στον τομέα της προστασίας του πέους, πολλοί από τους εχθρούς ανήκουν σε αυτή την κατηγορία που ονομάζεται σεξουαλικά μεταδιδόμενα νοσήματα (ΣΜΝ). Εδώ είναι μερικά από τα πιο συνηθισμένα από αυτά που για να προστατεύσετε το πολύτιμο πέος.\nΓονόρροια. Μεταξύ των συνηθέστερων ΣΜΝ, τα Κέντρα Ελέγχου και Πρόληψης Νοσημάτων (CDC) των ΗΠΑ αναφέρουν περίπου 1,14 εκατομμύρια νέες περιπτώσεις γονόρροιας ετησίως. Στους άνδρες, η γονόρροια μπορεί να οδηγήσει σε υπογονιμότητα και σοβαρή λοίμωξη. Ακριβώς όπως πολλά ΣΜΝ, πολλοί άνδρες και γυναίκες δεν εμφανίζουν συμπτώματα και έτσι δεν καταλαβαίνουν ότι έχουν γονόρροια μέχρι να εμφανιστούν επιπλοκές.\nΜεταξύ των συμπτωμάτων που ΜΠΟΡΕΙ να εμφανιστούν (αλλά δεν συμβαίνουν πάντα) είναι πόνος κατά την ούρηση, πύον στην άκρη του πέους, πρήξιμο και πόνος στα αρχίδια, πρωκτική φαγούρα ή/και αιμορραγία, πρησμένοι λεμφαδένες στο λαιμό, δυσφορία στα μάτια και πόνος στις αρθρώσεις. Σύφιλη. Αυτή η βακτηριακή ασθένεια είναι ένα άλλο συχνό ΣΜΝ - που συνήθως θεραπεύεται με τη χρήση πενικιλίνης, ευτυχώς, αλλά που πρέπει να εντοπιστεί νωρίς για να αυξηθούν οι πιθανότητες θεραπείας. Η σύφιλη μπορεί να προκαλέσει σημαντικές βλάβες στον εγκέφαλο, την καρδιά και άλλα όργανα και σε ορισμένες περιπτώσεις μπορεί να οδηγήσει σε θάνατο. Τα συμπτώματα ποικίλλουν, αλλά συνήθως ξεκινούν με μια πληγή στην οποία εισήλθε η ασθένεια στο σώμα - το στόμα, τον πρωκτό, την περιοχή των γεννητικών οργάνων.\nΧλαμύδια. Σύμφωνα με το CDC, τα χλαμύδια είναι το πιο συχνά αναφερόμενο ΣΜΝ στην Αμερική. Είναι ένα από αυτά που συχνά περνούν απαρατήρητα, επειδή μπορεί να μην προκαλούν συμπτώματα. Όταν υπάρχουν συμπτώματα, μπορεί να περιλαμβάνουν πόνο κατά την ούρηση, έκκριση πύου από το πέος και πόνο στα αρχίδια. Μπορεί επίσης να υπάρχει απόρριψη στον πρωκτό όταν ένα άτομο μολύνθηκε μέσω πρωκτικής επαφής.\nΜερικές φορές, οι επιπλοκές μπορεί να περιλαμβάνουν μόλυνση του προστάτη ή του αδένα των άκρων, εκτός από την ανάπτυξη ενός είδους αρθρίτιδας που ονομάζεται σύνδρομο Reiter. HIV. Ο ιός της ανθρώπινης ανοσοανεπάρκειας μπορεί να οδηγήσει στην ανάπτυξη του AIDS, μιας πιθανώς απειλητικής για τη ζωή ασθένειας που επηρεάζει σοβαρά το ανοσοποιητικό σύστημα του ατόμου. Τα συνήθη συμπτώματα, που εμφανίζονται συνήθως 2 έως 4 μήνες μετά τη μόλυνση, περιλαμβάνουν εκείνα που συχνά συνδέονται με τη γρίπη, όπως πυρετός, πόνοι, πονοκέφαλοι, πόνοι στις αρθρώσεις, πονόλαιμος και πρησμένοι αδένες. Με την πλειονότητα των ΣΜΝ, ο απλούστερος τρόπος για να προλάβει ένα σεξουαλικά ενεργό άτομο τη νόσο είναι η χρήση προφυλακτικών.\nΠαρόλο που δεν μπορούν να παρέχουν προστασία 100%, μειώνουν σημαντικά την πιθανότητα προσβολής από πολλά σεξουαλικώς μεταδιδόμενα νοσήματα. Τα άτομα που κινδυνεύουν να αποκτήσουν HIV/AIDS θα πρέπει να μιλήσουν με έναν γιατρό για την PrEP (προφύλαξη πριν από την έκθεση), η οποία, όταν χρησιμοποιείται σωστά, μπορεί να μειώσει σημαντικά τον κίνδυνο του HIV. Επίσης, ζωτικής σημασίας για να αποκτήσει ένα σεξουαλικά ενεργό άτομο είναι να αναλύεται σε τακτική βάση- πολλοί επαγγελματίες σεξουαλικής υγείας συνιστούν εξέταση κάθε 3 μήνες, ώστε να αυξάνονται σημαντικά οι πιθανότητες να ανακαλύψει ένα ΣΜΝ στα αρχικά του στάδια.\nΗ γνώση των εχθρών βοηθά στην προστασία του ανδρισμού, όπως και η τακτική διατήρηση της υγείας του πέους.\nΤι να κάνετε για να διώξετε το άγχος;\nΓιατί οι γυναίκες υφίστανται διακρίσεις;\nΕμμηνόπαυση Γυναίκες Γυναίκες's Φάσεις Θεραπεία εμμηνόπαυσης Θέματα υγείας των γυναικών's Ενισχυτικό ανοσοποιητικού συστήματος UTI Αυτοφροντίδα του ανοσοποιητικού συστήματος Υγεία του ανοσοποιητικού συστήματος Ανακούφιση από την εμμηνόπαυση Υγεία Φυσικές θεραπείες Μετάβαση στην εμμηνόπαυση Σώμα's Μετάβαση Φυσική προσέγγιση της εμμηνόπαυσης Φυσικός ενισχυτής του ανοσοποιητικού συστήματος Αυτοβοήθεια για την εμμηνόπαυση Υγιές ανοσοποιητικό σύστημα Θεραπείες ανακούφισης από την εμμηνόπαυση Φυσική Ιατρική Φυσική θεραπεία Συμπτώματα εμμηνόπαυσης Αυτοθεραπεία Φυσικές θεραπείες για την εμμηνόπαυση Αυτο Νατουροπάθεια Οφέλη φυσικής ιατρικής Φυσικές θεραπείες Θέματα γυναικών Εμμηνόπαυση Γυναίκες's Υγεία


Μαρίνος Σατσιάς: «Πέρασα δύσκολους καιρούς και καταστάσεις» - Balla.com.cy\nΜαρίνος Σατσιάς: «Πέρασα δύσκολους καιρούς και καταστάσεις»\nΔημοσιεύτηκε στις 03/10/2017 - 21:16 από Balla.com.cy\nΓια όλους και για όλα μίλησε ως καλεσμένος στην εκπομπή «ΟΛΑ ΜΑΛΕ» των Κώστα Μαλέκου και Μιχάλη Παπαγεωργίου, το βράδυ της Τρίτης (03/10) ο πρώην αρχηγός του ΑΠΟΕΛ και νυν τεχνικός της Ομόνοιας Αραδίππου, Μαρίνος Σατσιάς.\nΔιαβάστε επίσης: Πώς ήσουν και πώς έγινες… Μαρίνο Σατσιά;\nΣατσιάς για Ομόνοια Αραδίππου: «Αφήστε μας να ζήσουμε το όνειρο μας!»\nΑναλυτικά όλα όσα ανέφερε στον SUPER SPORT 104.0:\nΓια τα πρώτα ποδοσφαιρικά του βήματα:\nΗ εξομολόγηση του για τον σοβαρό του τραυματισμό από τον Μούσα Μγκούνι σε εκείνο το ντέρμπι με την Ομόνοια:\n«Πέρασα πάρα πολλούς τραυματισμούς. Μόνο να πεθάνω έμεινε (γέλια). Όταν τραυματίστηκα στο παιχνίδι με την Ομόνοια και τις δύο μέρες που ήμουν στο νοσοκομείο ο Μ’Γκούνι ήρθε στο νοσοκομείο και έκλαιγε.\nΤου είπα μα γιατί κλαις εσύ ρε, εν εγώ που πρέπει να κλαίω. Εκείνο το παιχνίδι ήταν η αρχή της καθιέρωσης του Μοράις. Ο Νούνο ήταν υπό αμφισβήτηση και όταν κτύπησα εγώ, είχε τιμωρία ο Χρύσης και έπαιξε ο Μοράις στον τελικό κυπέλλου με την Ανόρθωση στη θέση του επιτελικού μέσου».\nΓια τον Νούνο Μοράις:\n«Είναι ο καλύτερος ξένος ποδοσφαιριστής που ήρθε στην Κύπρο. Θεωρώ ότι είναι ένα φαινόμενο για εμένα. Είναι πολύ σοβαρός, δουλευταράς, φιλότιμος για αυτό και είναι ένας από τους αρχηγούς της ομάδας και οικογενειάρχης».\nΓια τον προπονητή που του έδωσε τα πιο πολλά στη καριέρα του:\n«Είναι δύσκολη ερώτηση. Από όλους παίρνεις κάτι. Αυτός που πίστεψε σε εμένα ήταν ο κ. Κουρτ Γιάρα και ο κ. Μπόνεφ επίσης. Ο κ. Γκέραντ μου έδωσε ψυχολογία, ο κ. Γιοβάνοβιτς τακτικά, ο κ. Ουζουνίδης στο θέμα προπονήσεων, σε τεχνικό επίπεδο. Ο κ. Δώνης επίσης. Από το 1997 είχα στο μυαλό μου το θέμα του προπονητή».\nΓια το τι πήρε από τον Ιβάν Γιοβάνοβιτς:\n«Από τον Ιβάν Γιοβάνοβιτς πήρα σχεδόν τα πάντα. Στον τομέα του ψυχολογικού ντοπαρίσματος, στο τακτικό κομμάτι».\nΓια τον ποδοσφαιριστή που συνεργαζόταν καλύτερα μαζί του:\n«Με τον Χρύση Μιχαήλ ήμασταν καλό δίδυμο. Ο Χρύσης είχε περισσότερες επιθετικές τάσεις άρα ταίριαζαμε περισσότερο το δίδυμο. Είχαμε καλή χημεία. Και με τον Πίντο και με τον Μοράις είχαμε εξίσου πολύ καλή συνεργασία».\nΓια τη φετινή παρουσία του ΑΠΟΕΛ:\n«Η φετινή χρονιά θα είναι δύσκολη για τις ομάδες που πρωταγωνιστούν. Οι ομάδες που θα παλέψουν στην επικίνδυνη ζώνη θα είναι αρκετές. Σχετικά με το ΑΠΟΕΛ και τη μη σταθερότητα πιστεύω κάτι χρόνο το ίδιο συμβαίνει. Οι συχνές αλλαγές προπονητή δεν είναι το καλύτερο για μια ομάδα. Ήρθε όμως ένας προπονητής που γνωρίζει την κατάσταση από τα παλιά. Δεν ξαφνιάζει η απόδοση του ΑΠΟΕΛ. Στο Champions League ο ρυθμός είναι γρήγορος και έρχεσαι σε ένα πρωτάθλημα, ειδικά στο ματς με την Αλκή, που ο αντίπαλος ήταν καλός στη άμυνα και το γήπεδο μικρό».\nΓια το αν ο Απόλλωνας είναι πιο καλά δομημένος από το ΑΠΟΕΛ:\n«Ο Σωφρόνης κάνει εξαιρετική δουλειά αλλά και ο κ. Δώνης έχει λύσεις».\nΓια την πλάκα με τον Μορφή:\n«Με τον Μορφή θυμάμαι μια ιστορία. Την δεύτερη φορά που πήγαμε στα Φαρόε, μπήκαμε στο δωμάτιο και το παράθυρο ήταν στο ίδιο επίπεδο με το έδαφος και είδα έκατσε ο Μορφής έβλεπε έξω.\nΕίχε τράγους έξω από το παράθυρο. Εγώ είδα τον ένα τον τράγο που ήρθε κοντά αλλά αυτός δεν τον είδε. Εγώ κλείνω το παράθυρο και σε λίγο ακούω να λέει ο ένας Μπεε και ο άλλος Μπεε. Γέλιο!!!!\nΌταν κόντεψε στα 50 μέτρα ο Τράγος μου φώναζε να του ανοίξω ο Μορφής «Άνοιξε και θα με σκοτώσει» μου έλεγε! Τελικά του άνοιξα. Δεν μπορούσες να μιλήσεις μέσα στο δωμάτιο όταν ήταν ο Μορφής, ούτε να βήξεις ούτε φως να μπει, δεν μπορούσε να κοιμηθεί».\nΓια τον Χρύση Μιχαήλ:\n«Είναι από πέρσι στον Ολυμπιακό. Πήρε μια ομάδα με πολλά προβλήματα και δημιούργησε ένα καλό σύνολο. Έφερε αρκετούς παίκτες και βοηθούς. Με αυτούς τους παίκτες που έχει τα βγάζει εις πέρας. Μου αρέσουν πολύ οι δηλώσεις του και ο τρόπος που αντιμετωπίζει τα παιχνίδια».\nΓια τον Σωφρόνη Αυγουστή:\n«Έκανε μια μεγάλη προσπάθεια από πέρσι και έκλεισε την χρονιά με ένα κύπελλο. Τώρα ξεκίνησε με τους καλύτερους οιωνούς. Εμείς οι Κύπριοι προπονητές πρέπει να είμαστε περήφανοι που βλέπουμε τους συναδέλφους μας να παίζουν στην Ευρώπη. Αυτό μας δίνει κίνητρα. Αυτές είναι και οι δικές μου βλέψεις, να κάνω το άλμα».\n«Είναι σημαντικό που ξεκίνησα ως βοηθός προπονητή. Θέλω τώρα να δουλέψω πάνω σε αυτά που έμαθα και έζησα. Όταν μάθεις στον επαγγελματισμό και βρεις μια δύσκολη κατάσταση, τα πράγματα είναι δύσκολα. Όταν δεν έχεις γήπεδο να κάνεις προπόνηση, όταν σου πει ένας παίκτης δεν μπορώ να έρθω, έχω δουλειά, είναι δύσκολο.\nΈχω όμως πάντα εναλλακτικό σχέδιο. Πρέπει να νιώσεις έτοιμος για να γίνεις προπονητής. Πέρσι ήμουν έτοιμος και έτσι πήγα στον Εθνικό Λατσιών. Πήγαμε στον τελικό του κυπέλλου».\nΧαριτολογώντας ο Κώστας Μαλέκος ρώτησε τον επί σειρά ετών αρχηγό του ΑΠΟΕΛ αν μπορεί να προφέρει εύκολο το όνομα της νυν ομάδας του καθώς είναι το ίδιο με την αιώνια αντίπαλο του ΑΠΟΕΛ.\n«Να φανταστείς στο πρώτο φιλικό δεν είπα καθόλου το όνομα. Στο δεύτερο είπα μέχρι το “Ομο… και με κορόιδευαν οι παίκτες μου. Πλέον το ξεπέρασα και το λέω κανονικά», ανέφερε ο Σατσιάς.\nΓια τη παρουσία του στην Ομόνοια Αραδίππου:\n«Είναι ένα στοίχημα για εμένα και για τους διοικούντες της ομάδας. Πήραν ένα προπονητή άπειρο, που πρώτη φορά θα κτίσει μια ομάδα και έχουν αρκετή δόση ρίσκου. Θέλω να τους ευχαριστήσω και δημόσια.\nΜέχρι στιγμής είμαστε στην πρώτη θέση με 3 νίκες σε ισάριθμους αγώνες. Θα προσπαθήσουμε να ζήσουμε το όνειρο μας. Είμαστε μια καινούρια ομάδα, αυτό που έχει σημασία είναι πως δεν πρέπει να έχουμε ηττοπάθεια».\n«Με την Αγία Νάπα είχαμε 600 άτομα! Είναι πολύ σημαντικό που είναι ο κόσμος κοντά».\nPosted in ΑΠΟΕΛ, Β' Κατηγορία, Μικρές Κατηγορίες, ΟΜΟΝΟΙΑ, ΟΜΟΝΟΙΑ ΑΡΑΔΙΠΠΟΥ, ΣυνεντεύξειςTagged Σημαντικές Ειδήσεις\n« Σημαντικό για Απόλλωνα\nΑπίστευτο στατιστικό για ΑΕΛ και Ανόρθωση »


Πιο συγκεκριμένα, σε οικονομικές απάτες τύπου “Nigerianscam”, παρατηρήθηκαν μηνύματα spamπου εκμεταλλεύτηκαν θέματα όπως ο σεισμός στο Νεπάλ, οι προεδρικές εκλογές στη Νιγηρία και οι Ολυμπιακοί Αγώνες στο Ρίο ντε Τζανέιρο. Με αυτό τον τρόπο, οι επιτιθέμενοι προσπαθούσαν να αποσπάσουν προσωπικά δεδομένα και να πείσουν τους χρήστες του Διαδικτύου να προχωρήσουν σε εθελοντικές δωρεές.\nΠαρότι το ποσοστό του spam επί του συνολικού όγκου των email μειώθηκε κατά 5,8 ποσοστιαίες μονάδες σε σύγκριση με το προηγούμενο τρίμηνο (από 59,2% σε 53,4%), το δεύτερο τρίμηνο του 2015 σημειώθηκε σημαντική αύξηση στη χρήση παγκόσμιων γεγονότων σε μηνύματα spam. Μεταξύ άλλων, εμφανίστηκαν πλαστά μηνύματα που ζητούσαν από τους παραλήπτες να πραγματοποιήσουν κάποια δωρεά για να βοηθήσουν τα θύματα του σεισμού στο Νεπάλ. Σε άλλες κακόβουλες μαζικές αλληλογραφίες, οι απατεώνες προσπάθησαν να δελεάσουν τους παραλήπτες με το ποσό των $2.000.000, το οποίο υποτίθεται ότι ο νεοεκλεγείς πρόεδρος της Νιγηρίας ήταν έτοιμος να στείλει στον χρήστη ως αποζημίωση. Επιπλέον, υπήρξαν και δόλιες ειδοποιήσεις για κληρώσεις που δήθεν έδιναν εισιτήρια για τους Ολυμπιακούς Αγώνες στη Βραζιλία το 2016, σε μια προσπάθεια να πείσουν τους παραλήπτες να αποστείλουν στους απατεώνες τα προσωπικά τους δεδομένα για να παραλάβουν το «δώρο» τους.\nΗ Tatyana Shcherbakova, Antispam Analystτης Kaspersky Lab δήλωσε:«Κατά το δεύτερο τρίμηνο του 2015 ,παρατηρήσαμε ότι οι spammers χρησιμοποίησαν τραγικά γεγονότα για να ξεγελάσουν τους χρήστες. Είναι μια τακτική που οι απατεώνες έχουν χρησιμοποιήσει στο παρελθόν, αλλά με γεγονότα όπως ο σεισμός στο Νεπάλ, τα οποία καλύπτονται τόσο πολύ από τα ΜΜΕ παγκοσμίως, τα μηνύματα αυτά είναι πιθανό να προκαλέσουν τη συμπόνια των παραληπτών. Για να προστατεύσουν τον εαυτό τους, οι χρήστες δεν θα πρέπει να ανοίγουν email προερχόμενα από άγνωστους αποστολείς και να θυμούνται να μην ακολουθούν linkπου βρίσκονται στα emailαυτά και να μην ανοίγουν συνημμένα αρχεία. Καθώς αρκετοί απατεώνες προσπαθούν να κάνουν το όνομα και τη διεύθυνση του αποστολέα να μοιάζουν περισσότερο νόμιμα, αυτό είναι πλέον πιο σημαντικό από ποτέ».\nΥπήρξε μια παγκόσμια μείωση του ποσοστού των μηνυμάτων spamστην συνολική κίνηση των emailαπό την αρχή του έτους, αλλά αυτή η μείωση έχει πλέον σχεδόν σταματήσει. Κατά το δεύτερο τρίμηνο του 2015, το σχετικό ποσοστό σταθεροποιήθηκε και κυμαίνεται μεταξύ του 53,5% τον Απρίλιο και 53,23% τον Ιούνιο.\nΓια την πλήρη έκθεση “Spam και phishingin Q2 2015”, μπορείτε να επισκεφτείτε τον ιστότοπο Securelist.com.


8 ! – Μαμά… ετών 42..!\nnatassaki\tσε της καρδιάς, του ήχου, του αστερΆκη, γιορτές και πανηγύρια\t 20 Οκτωβρίου 2007 19 Οκτωβρίου 2008 37 Words\n55 σκέψεις σχετικά με το “8 !”\n20 Οκτωβρίου 2007 στο 1:27 μμ\n🙂 Χρόνια Πολλά !!!\nΝα είναι γερός και χαρούμενος πάντα ο Αστερ- Άκης σου. Να τα εκατοστήσει, και εσείς να τον χαίρεστε και να τον βλέπετε να γίνεται όλο και πιο λαμπερός!!!\nΩραιότατο κέρασμα !!!! :)))))\nΠιΕς Συνέχισε να του γεμίζεις το mp3 με αυτά που αγαπάς!\n20 Οκτωβρίου 2007 στο 1:44 μμ\nπω πω πω τι ιστορια βρε…να τον χαιρεσαι καλο μου. μαγικες ιστοριες, μαγικες επιλογες στη μουσικη του γιου σου..σαν εσενα, εεεε;;; καλα να περασετε, ευχαριστουμε πολυ για το γλυκακι!!!1\n20 Οκτωβρίου 2007 στο 1:51 μμ\n@ KV μου!\nκαι βέβαια θα συνεχίσω – το καλό είναι ότι το γεμίζει μόνος του πια, μα έχει μάθει να επιλέγει! 😉\n@ ψιθυράκι μου, ευχαριστώ πολύ!\nκαλό υπόλοιπο και σε σένα !\n20 Οκτωβρίου 2007 στο 4:36 μμ\nΆκη, χρόνια πολλά κι ευτυχισμένα.\nΚαι κοίτα μη σε τουμπάρει η μαμά με ένα ποστ στο μπλογκ και μ’ ένα τραγουδάκι mp3.\nEξήγησέ της ότι θέλεις κανονικό δώρο.\nΔώρο-δώρο και όχι δώρο e-δώρο.\n20 Οκτωβρίου 2007 στο 6:54 μμ\nΝατάσσα μου να σου ζήσει το αγγελούδι σου! Να το ζης πάντα χαρούμενο και να είναι καλότυχος!!!\nΗ τούρτα υπέροχη! (Δεν μου λες, το τουτού εκεί μήπως σου βρίσκεται σε φυσικό μέγεθος;)\nΜια ρακί για μένα, ε;\n20 Οκτωβρίου 2007 στο 6:55 μμ\n20 Οκτωβρίου 2007 στο 6:56 μμ\nχρονια πολλα στο αστερι σου νατασσακι!!!\nμε υγεια πανω απο ολα!!!! 😀\n20 Οκτωβρίου 2007 στο 8:10 μμ\nΚΥΡΙΩΣ Κ Α Λ Α !!!!\nΝα είναι ΠΑΝΤΑ γερός και ευτυχισμένος!\n20 Οκτωβρίου 2007 στο 9:06 μμ\nαν και δε μου πάει καρδιά να χαλάσω τα 8 comments…\nνα τον χαίρεστε και να τον δείτε όπως επιθυμεί…\nΑνηψούδι’μ χρόνια πολλά!!! Έχω πάρει το δωράκι σου και σε περιμένει!!! Αυτό που μου ζήτησες είναι!!! Κι ας ήσουν μετά ευγενικός που μου είπες «είναι όμως ακριβό θείε!!!» 😉\nΌτι καλύτερο αγάπη μου και από τους 4 μας, που στα ‘παμε και στο τηλέφωνο βέβαια!!!\n20 Οκτωβρίου 2007 στο 9:33 μμ\nAkidion το Νατασικον χρονια πολλά μωρό μου. να γινεις γεράκος με μαυρα μαλλιά , καθ ότι στην εποχή σου η εμφύτευση θα ξεκινάει από τα 35!\nευχες και αγαπη Ακουλη\n20 Οκτωβρίου 2007 στο 10:20 μμ\nXΡΟΝΙΑ ΠΑΡΑ ΠΟΛΛΑ, Νατασσάκι!!\nΤις καλύτερες ευχές μας και φυσικά, υγεία πάνω απ’ όλα!!\nΝα είστε όλοι ευτυχισμένοι!\n20 Οκτωβρίου 2007 στο 10:21 μμ\n(ο μικρός πολύ αστεράτος!\nαναρωτιόμαστε σε ποιον έμοιασε, χιχι!)\nΟ/Η N K λέει:\n20 Οκτωβρίου 2007 στο 10:33 μμ\nΧρόνια Πολλά στον Άκη, να τα εκατοστήσει!\nΚαι να είναι πάντα καλά, χαρούμενος κι ευτυχισμένος!\n20 Οκτωβρίου 2007 στο 10:49 μμ\nΈυχομαι χρόνια πολλά και παντα ευτυχισμένα για το αστερ-Άκη σου Νατασσάκι.Να το δεις πραγματικά όπως επιθυμείς,χαρούμενο και ευτυχισμένο παντα.\n20 Οκτωβρίου 2007 στο 10:50 μμ\nΔωράκι, από μας για σένα!\n21 Οκτωβρίου 2007 στο 12:14 πμ\nNα σου ζήσει το Αεκάκι!!! Πάντα γερό και δυνατό να είναι!!!\nΟ/Η ma-ge λέει:\n21 Οκτωβρίου 2007 στο 12:50 πμ\nΑν και δεν πρόλαβα, μα ξέρω ότι γεννήθηκε πρωί, οπότε δεν έχει περάσει ακόμα το 24αωρο:\nΧρόνια Πολλά, και καλά, κι ευτυχισμένα!\nΚαι να μου τον προσέχετε,\nγιατί 2 κόρες έχω, δεν μπορεί! 😉\nΜαρία (και Γιώργος)\n21 Οκτωβρίου 2007 στο 2:14 πμ\nνα ζήσει και να ζήσεις κι εσύ και να ζούμε κι όλοι ευτυχισμένοι και να την φάμε την διαφήμιση της coKa cola!!!!!!!!!!\n21 Οκτωβρίου 2007 στο 9:16 πμ\nΝα σου ζήσει!!! εύχομαι να σκάει πάντα από χαρά υγεία και καλή τύχη και σεις να είστε πάντα καλά να το χαίρεστε και να το καμαρώνετε να καλομεγαλώνει!!!\nΥ.Γ. ευχαριστώ για την πρόσκληση 🙂 φυσικά θα συμμετέχω ! (έλειψα 2 μέρες και δεν το πήρα χαμπάρι …)\n21 Οκτωβρίου 2007 στο 9:47 πμ\nΓλυκειά Μανούλα Νατάσσα\nνα σου ζήσει το κοπέλι να είναι πάντα γερό και δυνατό!! Με συγκίνησες!\nΧΡΟΝΙΑ ΠΟΛΛΑ ΑΚΗ!!\n21 Οκτωβρίου 2007 στο 11:27 πμ\nΧρόνια πολλά και καλά στον Ακουλίνο,\n21 Οκτωβρίου 2007 στο 11:50 πμ\nχαχαχα Τώρα το είδα … stupid! Φιλιά -Καλή Κυριακή!\n21 Οκτωβρίου 2007 στο 12:28 μμ\nΣας ευχαριστούμε, όλους, πολύ για τις ευχές. Ο Άκης τις διάβασε όλες, κι ευχαριστεί πολύ – και ξεχωριστά,\nτο θείο Μάνο (για όλα, μα και για το δώρο-επιθυμία! 😀 ! )\nκαι τον e-θείο AfMarx, για τις συμβουλές! (τηρήθηκαν κατά γράμμα, τα δώρα παραδόθηκαν στην ώρα τους 😉 )\n@ Δεν θα του ξαναδείξω τα μυνήματά σου, να το ξέρεις, αγαπητέ μου e-φίλε! Μου τον «χαλάς» (μάλλον το έχουν οι «θείοι» )\nΧμμ… θα πω κι εγώ τα ίδια στον δικό σου, να μάθεις! 🙂\n@ Dr σταφύλι μου, ευχαριστούμε για τις ευχές, να χαίρεσαι κι εσύ τα δικά σου κουκούτσια!\n-όχι, δεν το έχω σε φυσικό μέγεθος – κλαψ!\n-ΟΚ, για την καράφα, παραγγελιά εκτελέστηκε! 😉\n@ μούργο μου, σ’ ευχαριστώ πολύ! 🙂\n@ Ευχαριστώ, tassoula μου – κι εσύ να χαίρεσαι το Σβουράκο σου ! 🙂 🙂 🙂\n@ ελαφάκι μου, να είσαι καλά – και πολύ καλά τα χάλασες τα «8» .\n@ Αδερφέ, μας κακομαθαίνεις – αλλά ευχαριστούμε γι’ αυτό. Φιλιά στον Ιωσήφ, και στις πατούσες την μπεμπούλας.\nΑναστασία, κουράγιο 🙂\n@ Ρίτσα μου, χίλια ευχαριστώ ! (γελάσαμε απίστευτα με το παρατσούκλι! ) Να χαίρεσαι κι εσύ τα παλικάρια σου – και θα δεις, όλα καλά θα πάνε!\n@ Φαίη και Γιάννη, σας ευχαριστώ πολύ-πολύ – και που να τον γνωρίσετε, κιόλας! 😉\n@ Ν Κ, ευχαριστούμε – τα πήρες τα φιλιά;;;; 🙂\nκαι για το δωράκι – αν και θέλουμε και κανονικό, τώρα – μας έδωσαν συμβουλές, βλέπεις! 😉\n@ Donald πολλά ευχαριστώ – κι εσύ να χαίρεσαι τα ανιψάκια! 🙂\n@ Ευχαριστώ, Κρεμμυδοφαβάκι!\n(ακόμα αυτή η σουπερ-ντούπερ σύνδεση;;; )\n@ Μαρία και Γιώργο, φιλιά στα κορίτσια,\n(για τη μικρή έχω κάποιες ελπίδες..! )\n@ τσαπερδονάκι μου, 😀\n@ νατάσσα μου, κι εσύ να χαίρεσαι το δικό σου μπομπιράκι – θα δεις, ούτε που θα το καταλάβεις πως μεγαλώνει!\nΠεριμένω να δω τις κούπες σου!\n@ Θαλασσινό μου μικρούλι, 🙂\nΕυχαριστώ πολύ – κι εσύ ένα, σύντομα!\n@ Βίκη, τα κατάφερες, ε;; Άντε, και με δικό σου blog! 😉\n@ KV μου – στο διόρθωσα 😉\n(νο 4 και πάμε για φαγητό σε λίγο, το απόγευμα έχει βόλτα )\nΚαλή εβδομάδα, σε όλους! 🙂\n21 Οκτωβρίου 2007 στο 1:02 μμ\nΜε όλη τη δύναμη της ψυχής μου, σας εύχομαι να γιορτάσετε τα γενέθλια του Άκη και όταν θα γίνει οκτακοσίων – όχι μηνών, αλλά… ετών!\nΔεν μπορώ να σας περιγράψω με λόγια το πόσο με συγκινήσατε!\nΚι αυτές οι μουσικές προτιμήσεις του Άκη, μοιάζουν σαν να επαληθεύουν εκείνο που είχε τραγουδήσει η πρωθιέρεια η Χάρις: «Έλα αγάπη μου έλα, να κάνουμε έναν Έλληνα ακόμα…»\n21 Οκτωβρίου 2007 στο 2:00 μμ\nνατασσάκι μου… ευχαρίστως!!!\nΝα τον γνωρίσουμε από κοντά και να τα πούμε!\nΜε τα πιτσιρίκια έχει να πει κανείς τόσα πολλά…!\nΌπως πάει το παιδί θα έχει το δικό του blog πολύ σύντομα!\nΤι καλά που τα γενέθλια ήταν Σάββατο, ε;!\n21 Οκτωβρίου 2007 στο 2:48 μμ\nΝα το χαίρεστε το γλυκΑκη :»)\nΝα είναι όμορφο, δημιουργικό και ευτυχισμένο.\nΝα του δώσεις και μια αγκαλίτσα από μένα παρακαλώ!\nΚαι φυσικά μένω άφωνη μπροστά στις μουσικές επιλογές του 8Ακη!..\nΕν τω μεταξύ η άπαιχτη τούρτα είναι η δική σας όντως;;;;;;;;;;;\n21 Οκτωβρίου 2007 στο 6:24 μμ\nΝα τα χιλιάσει και πάντα ευτυχισμένο να είναι το παιδί!\n21 Οκτωβρίου 2007 στο 7:07 μμ\nΝα σου ζησει!Καλοτυχος!\n21 Οκτωβρίου 2007 στο 7:10 μμ\nίσα που πρόλαβα τους εορτασμούς (έχει περισσέψει κανένα κομματάκι για τον καημένο φοιτητή;)!!!!!!\nΝα τον χαίρεσαι τον αστερ-Άκη σου που από ό,τι καταλαβαίνω μεγαλώνει και προδιαγράφεται για μεγάλο αστέρι! Να είναι πάντα γερός κι ευτυχισμένος -κι εσύ μαζί του!\nΦιλιά Νατασσάκι!!!! (τελείωσα με εργασίες, κερνάω καφέ και μηλόπιτα!!!!!!!!!!!!!) 🙂\n21 Οκτωβρίου 2007 στο 8:13 μμ\nΝα είναι γερός , αλλά κι εσείς γεροί και μακρο-ζωισμένοι … να τον χαρείτε και να του γιορτάσετε και τα 88στά του γενέθλια .\nΚαι …. που είσαι ;…. Δεν ξέρω βέβαια , αν έχεις κι άλλον ….. αλλά , άκουσέ με … αν δεν έχεις μην μείνεις μόνο μ’ αυτόν …. Κάντου αυτό το μεγάλο δώρο …. Έναν αδελφό ή μια αδελφή …. Ξέρω τι σου λέω …. Μοναχοπαίδι είμαι …. πίκρα…\n21 Οκτωβρίου 2007 στο 9:21 μμ\nΝα τον χαίρεσαι Νατάσα μου, να είστε καλά να τον καμαρώνετε.\n21 Οκτωβρίου 2007 στο 10:02 μμ\nΝαι κι εγω…. Καλησπέρα Νατασσάκι… Είσαστε ολοι καλά; Βρεχει από κει πολύ ή λίγο ;\n21 Οκτωβρίου 2007 στο 10:54 μμ\nΔέχεσε τελευταίες και καταιδρωμένες ευχές??? Να σας ζήσει το νατασσοπαιδάκι!!!! Να τα χιλιάσει και να είναι πάντα χαρούμενο!!! Μήπως μπορείε να του δώσετε και ένα λαχανί φιλάκι?? (και χωνάκι?? <3)\nΟ/Η CrazyTourist1 λέει:\n21 Οκτωβρίου 2007 στο 11:53 μμ\nΑν δέχεσαι τις καταιδρωμένες ευχές δέξου και τις δικές μας!!Να τον χαίρεσαι και να είναι πάντα χαρούμενος..Λογικά κομματάκι από την Τούρτα δεν προλάβαμε αλλά δεν πειράζει!\n22 Οκτωβρίου 2007 στο 12:04 πμ\nΗ τούρτα μας ήταν μεγάλη, για να φτάσει για όλους – κι έχουμε και συμπλήρωμα, για όποιον θέλει! 😉\nΔεν το πιστεύω πως το έχασα αυτό…\nΧίλια συγνώνη για την καθυστέρηση, η ύστερη… Χιλιόχρονος κι ευτυχισμένος πάντα να΄ναι ο αυτοσχέδιος γεωργός-ζωγράφος μας..\nΝα του δώσεις τεράστιο φιλί από μένα.\nΦιλιά και στη μαμά. Πολλά πολλά!\n22 Οκτωβρίου 2007 στο 12:26 πμ\nXRONIA POLLA!!!!!! AN K ARGA…\n22 Οκτωβρίου 2007 στο 12:59 πμ\n@ Ίων, χαίρομαι που σας άρεσε το κείμενο, και είναι τιμή μου που συγκίνησε ανθρώπους που ούτε καν γνωρίζω… Το γούστο του στη μουσική είναι βέβαια επηρεασμένο από το τι ακούει με τους φίλους του, μα νομίζω πως του έχουμε δώσει τις «βάσεις» – και τώρα διαμορφώνει δική του άποψη. Η πρώτη συναυλία που παρακολούθησε ολόκληρη, και συμμετείχε τραγουδώντας σχεδόν όλα τα τραγούδια, ήταν το καλοκαίρι, της Χαρούλας, για το Μάνο Λοϊζο, πάντως!\n@ φαίη μου, και Σάββατο να μην ήτανε, εμείς Σάββατο θα τα κάναμε – με τους ρυθμούς που ζούμε, δεν έχουμε κι άλλη επιλογή!\nΓια δικό του blog – δεν θα τον αφήσω σύντομα, αλλά σίγουρα θα γίνει κι αυτό, έτσι όπως πάει!\nΠάντως, παρακολουθεί το δικό μου, του θείου του (Manos S.) και συχνά και άλλα, όπως του e-θείου, που του έχει αφήσει και σχόλιο παλιότερα! 🙂\n@ παπάκι μου, ευχαριστώ! Όχι, δεν ήταν η τούρτα μας αυτή – δεν κάναμε τόοοοσο μεγάλο πάρτι, ακόμα – λίγο αργότερα, και θα την παραγγείλω έτσι! Να σου κρατήσω κομμάτι από την πραγματική; 😉\n@ N.Ago, ευχαριστώ, κι εσύ να χαίρεσαι τα δικά σου πιτσιρίκια! 🙂\n@ Κάβειρε, ευχαριστώ για την ευχή! 🙂\n@ Μαργαριτούλα μου, φυσικά ! Για σένα, και έξτρα γλυκό θα έβγαζα! 🙂\nΧαίρομαι που ξεμπέρδεψες – καλή ξεκούραση τώρα!\n@ Silia, Ευχαριστώ πολύ – όχι δεν έχουμε άλλο, ακόμα δεν το έχουμε βγάλει από το πρόγραμμα το δεύτερο, μα …. δύσκολο, θα δούμε! Κι ο μπαμπάς του μοναχοπαίδι είναι , τα ίδια λέει!\n@ Ίνδικτε μου, ευχαριστώ – είδες; Θα στο θυμίσω του χρόνου! 😉\nΠολλά φιλιά και σε σας .\n@ Ρίτσα μου βρέχει ακόμα… να δούμε, για καλό θα είναι ;;\n@ Λαχανάκι μου λαχανιασμένο, και βέβαια δεχόμαστε! και το φιλάκι θα του δώσω – και το χωνάκι!\nΦιλάκι και σε σένα 🙂\n@ τρελλοτουρίστες, φυσικά και έχει και για σας τούρτα! έρχομαι να την αφήσω σπίτι σας!\n@ ζαφειρένια μου, φιλενάδα, οι ευχές ποτέ δεν είναι καθυστερημένες – πάντα χρειάζονται, κι οι δικές σου που είναι από καρδιάς, ακόμα πιο πολύ 🙂\nΦιλιά, θα τα πούμε!\n@ doremi – ευχαριστώ ! Καλορίζικο το blog – θα σου φτιάξω το link,να σε βρίσκω!\n22 Οκτωβρίου 2007 στο 1:18 πμ\nΝα σου ζήσει Νατασσάκι!! Και ευχαριστούμε για το κέρασμα!!χαχαχα\n22 Οκτωβρίου 2007 στο 1:39 πμ\nΝα είσαι καλά, Χάρη μου! Χαίρομαι που σου άρεσε 🙂\n(καλά σε λέει νυχτερίδι η Φαβίτσα! 😉 )\n22 Οκτωβρίου 2007 στο 1:52 πμ\nΝαι ναι. Εν τω μεταξύ αφήσαμε ο ένας στον άλλο την ίδια ώρα σχόλιο…\nΠου την βρήκε αυτήν την λέξη;;!! Και εκείνη είναι…χαχα:)))\nΧρόνια πολλά έστω και ετεροχρονισμένα.\n(καλή επιλογή το «ήτανε μια φορά»)\n22 Οκτωβρίου 2007 στο 9:46 πμ\n@ Χάρη , 🙂 🙂\n@ giasafox, ευχαριστώ πολύ\n(Φυσικά και είναι καλή επιλογή, ότι και να τραγούδησε ο αγαπημένος Ξυλούρης!)\n22 Οκτωβρίου 2007 στο 12:21 μμ\nΤις ευχές μου -έστω και καθυστερημενες- για το μπουμπούκι! Πολύχρωμος κι ευτυχισμένος να είναι!\n22 Οκτωβρίου 2007 στο 1:06 μμ\nΝατασσάκι μου, να τον χαίρεστε!!!!! 🙂 Να είναι πάντα γερός και δυνατός κι εσείς να οτν καμαρώνετε 🙂 Συγκινήθηκα, συγκινήθηκα, συγκινήθηκα… Υπέροχο το κέρασμα 🙂 Φιλιά πολλά και καλή εβδομάδα!\n22 Οκτωβρίου 2007 στο 4:57 μμ\nΝα σου ζήσει το αγοράκι σου! Να είναι πάντα ευτυχισμένο!!\n23 Οκτωβρίου 2007 στο 10:45 μμ\nΤώρα το είδα, αλλά μια ευχή γενεθλίων δε χάνει ποτέ τη δύναμη της (νομίζω).\nΜικρέ μακάρι να κρατήσεις όλα σου τα χρώματα ζωντανά και δυνατά για πάντα..\nΥ.Γ. Γλυκό δε θα πάρω έτσι για τιμωρία που καθυστέρησα (αυτό πόνεσε, αλλά έχω αρχές εγώ) :)))))))\n23 Οκτωβρίου 2007 στο 11:51 μμ\n@ γιαγιά Duck ευχαριστώ πολύ – και για το πολύχρωμος! 🙂\n@ Μαρία μου, ευχαριστώ καλή εβδομάδα και σε σένα 🙂\n@ Τρελλοτουρίστρια, ευχαριστώ πολύ! 🙂\n@ νερίνα μου τι λες;; Δεν έχει τιμωρίες εδώ – θα σε κεράσω φρέσκο γλυκό, μόλις φτιάξω – ευχαριστώ για τις ευχές, πολύ-πολύ – κι οι ευχές ποτέ δεν χάνουν τη δύναμή τους (κι εγώ νομίζω) 🙂\n25 Οκτωβρίου 2007 στο 12:05 πμ\n[και που να φτάσει στην εφηβεία πάντως, εκεί να δεις από τι τραγούδια you’ll be»going through»…]\n25 Οκτωβρίου 2007 στο 12:16 πμ\nΕυχαριστώ για την ευχή, Χρυσόστομε!\nΕίμαι έτοιμη να το αντιμετωπίσω, πάντως! (νομίζω..!) 🙂\nΠαράθεμα: Ένα διαφορετικό ψαράκι « Μαμά…ετών 36…\n29 Μαΐου 2008 στο 1:05 μμ\nNα το χαίρεσαι Νατάσσα μου το αστέρι σου! Πάντα γερός και δυνατός να είναι και να τον καμαρώσεις όπως έχεις – και έχει – ονειρευτεί.\nΤέλειο το κέρασμα, τέλειο και το τραγουδάκι!\nΠώς τα καταφέρνεις και βγάζεις στο ποστ τόση τρυφερότητα; Είναι μαγικό!\nΥΓ. Ολα όσα επιθυμεί και ένα πρωτάθλημα στην ΑΕΚ του εύχομαι!


Κ. Κόλλιας (ΔΗ.ΚΙ.Ο.-Σ) : Το Ο.Ε.Ε χρειάζεται εκπροσώπηση από μία παράταξη που ξέρει να βάζει τον πήχη πιο ψηλά – NeaSamos.gr\nYou Are Here: Home » Ροή » Κ. Κόλλιας (ΔΗ.ΚΙ.Ο.-Σ) : Το Ο.Ε.Ε χρειάζεται εκπροσώπηση από μία παράταξη που ξέρει να βάζει τον πήχη πιο ψηλά\nPosted by: aadmin δημοσιεύθηκε: December 07, 2019 In: Ροή | comment : 0\nΣτις 11 Δεκεμβρίου 2016 οι οικονομολόγοι ανέδειξαν για ακόμη μία φορά τη ΔΗ.ΚΙ.Ο. πρώτη δύναμη στο Ο.Ε.Ε., για την εκπροσώπηση ενός κλάδου με βαριά\nευθύνη στο οικονομικό γίγνεσθαι της χώρας.\nΗ Διοίκηση του Οικονομικού Επιμελητηρίου Ελλάδος, κατά τη διάρκεια αυτής της θητείας (2016-2019), κλήθηκε να προασπίσει τα δικαιώματα του Φορέα μας, σε μία εποχή που οι οικονομικές και πολιτικές εξελίξεις υπήρξαν κρίσιμες για την ανάκαμψη της ελληνικής οικονομίας. Η έξοδος από τα μνημόνια και η αλλαγή του πολιτικού σκηνικού ήρθαν μετά από μια περίοδο με υπερβολικά υψηλά επίπεδα ανεργίας, έντονης ύφεσης και εξαιρετικά περιοριστικής δημοσιονομικής πολιτικής, που εξακολουθούν και ταλανίζουν τη χώρα και τους πολίτες.\nΤην περίοδο που η ελληνική οικονομία παλεύει να ανακάμψει από τη μεγαλύτερη παρατεταμένη οικονομική κρίση στη σύγχρονη ελληνική ιστορία, οφείλουμε να κρατήσουμε το Φορέα μας δυνατό, ώστε να έχει δυναμικό «παρών» στις εξελίξεις. Η ΔΗ.ΚΙ.Ο., έχοντας αναλάβει την ευθύνη που αναλογεί στην εμπιστοσύνη που της έδειξαν οι οικονομολόγοι, έχει ήδη χαράξει αυτό το δρόμο.\nΤην τελευταία τριετία, το Ο.Ε.Ε. υπερασπίστηκε με σθένος τα δικαιώματα των οικονομολόγων και δικαιώθηκε περίτρανα. Από τη μεγάλη δικαίωση με την απόφαση του ΣτΕ για την αντισυνταγματικότητα του Νόμου Κατρούγκαλου, έως τον\nεξωδικαστικό μηχανισμό ρύθμισης οφειλών, το Ο.Ε.Ε. – με τη ΔΗ.ΚΙ.Ο. στην Προεδρία – έχει θέσει γερές βάσεις για την αναβάθμιση της εργασίας των μελών του.\nΈχει εξασφαλίσει την κατάρτιση των εσωτερικών ελεγκτών και διαχειριστών αφερεγγυότητας, την υπογραφή ετήσιων χρηματοοικονομικών καταστάσεων από πιστοποιημένο λογιστή – φοροτεχνικό Α’ τάξης, αλλά και τη μείωση του ορίου ακαθαρίστων εσόδων των επιχειρήσεων από €100.000 σε €50.000, πάνω από το οποίο υφίσταται υποχρέωση υπογραφής των φορολογικών δηλώσεων από λογιστή – φοροτεχνικό, κάτοχο της σχετικής επαγγελματικής ταυτότητας.\nΜένουν ακόμη να γίνουν πολλά.\nΠροχωράμε μπροστά με συγκεκριμένους στόχους και όραμα για το μέλλον:\n▶ ΟΛΟΚΛΗΡΩΝΟΥΜΕ τη νέα πληροφοριακή πλατφόρμα διαδραστικότητας,\nώστε τα μέλη μας να έχουν άμεση υποστήριξη και πληροφόρηση σε θέματα\nοικονομικού και λογιστικού αντικειμένου.\n▶ ΣΤΗΡΙΖΟΥΜΕ τις επιχειρήσεις στη μετάβαση για τα ηλεκτρονικά βιβλία, με\nεξασφάλιση πόρων που θα τις ενισχύσουν οικονομικά.\n▶ ΔΗΜΙΟΥΡΓΟΥΜΕ παρατηρητήριο για την ελληνική οικονομία, με σκοπό τη\nσυστηματική ανάλυση και καταγραφή των σύγχρονων οικονομικών εξελίξεων.\n▶ ΟΛΟΚΛΗΡΩΝΟΥΜΕ το έργο της ψηφιακής υπογραφής για τα μέλη μας\nκαι τους λογιστές – φοροτεχνικούς, εξαλείφοντας έτσι τη γραφειοκρατία.\n▶ ΑΞΙΟΠΟΙΟΥΜΕ πόρους από το ΕΣΠΑ με σκοπό την ανάπτυξη και αξιοποίηση των νέων τεχνολογιών πληροφορικής και επικοινωνίας.\n▶ ΥΛΟΠΟΙΟΥΜΕ προγράμματα για την κατάρτιση των οικονομολόγων.\n▶ ΕΠΙΔΙΩΚΟΥΜΕ την ηλεκτρονική διασύνδεση με άλλα δημόσια μητρώα και\nτην καταχώριση δεδομένων σε μία μόνο ηλεκτρονική πύλη, ώστε κάθε δημόσιος φορέας να ελέγχει τα στοιχεία που είναι αναγκαία.\n▶ ΔΙΕΚΔΙΚΟΥΜΕ την κατοχύρωση του οικονομολόγου μελετητή – αξιολογητή. Αναλαμβάνουμε την κατάρτιση των νέων πτυχιούχων οικονομολόγων, ώστε\nνα αποκτήσουν τις απαιτούμενες γνώσεις και τις τεχνικές.\n▶ ΔΙΕΚΔΙΚΟΥΜΕ την τοποθέτηση προϊσταμένων του Κλάδου ΠΕ Οικονομικού στις θέσεις οικονομικού αντικειμένου του Δημοσίου Τομέα. Ο επιστήμονας οικονομολόγος συμβάλλει έτσι στην ορθή διαχείριση των οικονομικών\nθεμάτων, στην κατάλληλη αποτύπωση των εσόδων και των δαπανών, στον\nεξορθολογισμό των δημοσίων δαπανών, στη διαφανή διαχείριση των δημοσίων\n▶ ΕΝΙΣΧΥΟΥΜΕ το επιστημονικό έργο και την εξωστρέφεια του Ο.Ε.Ε., δίνοντας ιδιαίτερη έμφαση σε έρευνες και μελέτες.\nΣε αυτή τη φάση, που η ελληνική οικονομία ανακάμπτει και η αισιοδοξία έχει\nεπανέλθει, ο Φορέας μας χρειάζεται εκπροσώπηση από μία παράταξη που να\nγνωρίζει πως να διεκδικεί και να επιτυγχάνει τους στόχους του προς όφελος


ΤΑΠ: 13% η αύξηση των εισιτηρίων στους αρχαιολογικούς χώρους - Πολιτισμός | News 24/7\nΣημαντική η αύξηση εσόδων και εισιτηρίων, χάρη στο ηλεκτρονικό εισιτήριο. ‘Όχι η αναμενόμενη, ελλείψει διαφήμισης, παραδέχτηκε στο ραδιόφωνο News 24/7 η πρόεδρος του ΤΑΠ Αθηνά Χατζηπέτρου.\nnews247 10 Σεπτεμβρίου 2018 11:29\n«Μπαίνουμε σε μια καινούρια δυναμική που λέγεται ψηφιακή τεχνολογία, digital e-ticket. Οι επισκέπτες μπορούν στο εξής να εκδίδουν από το ίντερνετ το εισιτήριό τους. Κι αυτό που βλέπουμε είναι όχι απλά αύξηση εσόδων, αλλά μια στρατηγική επισκεπτοκεντρική , με τον επισκέπτη στο κέντρο» πρόσθεσε η κα. Χατζηπέτρου, εστιάζοντας στην μεθοδολογία που ακολουθήθηκε και στην άψογη συνεργασία με τους δωρητές και δη την ανάδοχο Cosmote.


Η μυωπία είναι μία συχνή οφθαλμολογική κατάσταση στην οποία βλέπει κανείς καλά τα κοντινά αντικείμενα αλλά όχι τα μακρινά. Οι ακτίνες του φωτός δεν συγκεντρώνονται στην ωχρά κηλίδα, όπως είναι το φυσιολογικό, αλλά σε κάποιο σημείο πιό μπροστά. Αυτό να οφείλεται είτε σε μεγαλύτερο αξονικό μήκος του οφθαλμού, είτε στην αύξηση της καμπυλότητας του κερατοειδούς χιτώνα. O μύωπας δεν μπορεί να δει καθαρά τα αντικείμενα που βρίσκονται μακριά, ενώ δεν έχει πρόβλημα στα αντικείμενα που βρίσκονται κοντά. Είναι το ακριβώς αντίθετο από την υπερμετρωπία. Η μυωπία στις περισσότερες περιπτώσεις οφείλεται στο ότι το αξονικό μήκος του βολβού του ματιού είναι μεγαλύτερο από το κανονικό. Όσοι έχουν μεγάλη μυωπία, είναι περισσότερο πιθανό να υποστούν αποκόλληση του αμφιβληστροειδούς ή να εμφανίσουν και άλλα συμπτώματα, όπως φευγαλέες σκιές (σαν «μυγάκια»). Στα παιδιά συχνά εκδηλώνεται στη σχολική ηλικία μεταξύ 6 και 12 ετών και είναι δυνατό να επιδεινωθεί καθώς το παιδί μεγαλώνει ως την εφηβεία.\nΜεταξύ των ηλικιών 20 και 40 ετών ίσως να υπάρχει μικρή μεταβολή στην όραση. Μετά την ηλικία των 40 ετών μπορεί να επιδεινωθεί ξανά. Η εξέλιξή της είναι άλλοτε βαθμαία και άλλοτε γρήγορη, κάθε περίπτωση είναι διαφορετική.\nΤα πρώτα σημάδια γίνονται αντιληπτά όταν ένα παιδί έχει δυσκολία να διαβάσει στο πίνακα ή να δει καθαρά μακρυά ενώ δεν έχει καμμία δυσκολία να διαβάσει το βιβλίο του. Μπορεί να δυσκολεύεται να δεί τηλεόραση, να φέρνει πολύ κοντά το βιβλίο του, να τρίβει τα μάτια του, να βλεφαρίζει ή να κλείνει λίγο τα βλέφαρα του όταν θέλει να κοιτάξει μακρυά. Συχνά υπάρχει οικογενειακή προδιάθεση.\nΕίναι σημαντικό να εξεταστεί το παιδί από ένα οφθαλμίατρο γιατί υπάρχουν επακόλουθα τόσο κοινωνικά όσο και στο σχολείο εάν δεν διορθωθεί.\nΤα συμπτώματα να περιλαμβάνουν:\nθολή όραση στα μακρινά αντικείμενα\nανάγκη γιά μερικό κλείσιμο των βλεφάρων γιά να δει κανείς καθαρότερα\nδυσκολία κατά τη νυχτερινή οδήγηση\nΣυχνά ανιχνεύεται κατά τη παιδική ηλικία και συνήθως στα πρώτα χρόνια της σχολικής περιόδου.\nθέλει να κάθεται κοντά στη τηλεόραση ή στις πρώτες θέσεις της τάξης του\nκρατάει το βιβλίο του πολύ κοντά του όταν διαβάζει\nδεν φαίνεται να προσέχει τα μακρινά αντικείμενα\nβλεφαρίζει ή κλείνει λίγο τα βλέφαρά του όταν κοιτάει μακρινά αντικείμενα\nΕάν έχετε δυσκολία να δείτε αντικείμενα που βρίσκονται μακριά ή η ποιότητα της όρασής σας δεν είναι αυτή που θέλετε θα πρέπει να δείτε ένα οφθαλμίατρο. Εάν επίσης φοράτε γυαλιά ή φακούς επαφής θα πρέπει να ελέγχεται την όρασή σας τακτικά. Η θολή όραση να σημαίνει ότι χρειάζεστε γυαλιά ή αλλαγή φακών, μπορεί όμως και να υποδηλώνει κάποιο άλλο πρόβλημα.\nΕάν έχετε μυωπία οι ακτίνες του φωτός που εισέρχονται στο μάτι εστιάζονται μπροστά από τον αμφιβληστροειδή και όχι πάνω σ'αυτόν. Αυτό προκαλεί θολή όραση.\nΓιά να εστιαστούν οι εικόνες που βλέπετε πάνω στον αμφιβληστροειδή χρειάζονται:\nο κερατοειδής, (ο πρόσθιος διαφανής ιστός του ματιού - όπως το γυάλινο κάλυμμα του διαφράγματος μιάς φωτογραφικής μηχανής)\nο φακός, ο οποίος μεταβάλλει το σχήμα του γιά να βοηθήσει την εστίαση των φωτεινών ακτίνων\nΣε ένα φυσιολογικό μάτι, ο κερατοειδής και ο φακός έχουν την κατάλληλη καμπυλότητα (όπως περίπου η επιφάνεια μίας μπάλας) ώστε να εστιάζουν καθαρά τις εισερχόμενες φωτεινές ακτίνες.\nΕάν ωστόσο δεν έχουν την κατάλληλη καμπυλότητα, οι εισερχόμενες φωτεινές ακτίνες δεν εστιάζονται σωστά. Οταν η καμπυλότητα είναι μεγαλύτερη από ότι πρέπει ή το αξονικό μήκος του ματιού είναι μεγαλύτερο από το φυσιολογικό. Οιι φωτεινές ακτίνες εστιάζονται πιό μπροστά απο ότι πρέπει και έχουμε διαθλαστικό σφάλμα. Αυτό προκαλεί θολή όραση στα μακρινά αντικείμενα.\nΣυχνά έχει οικογενειακή προδιάθεση. Εάν οι γονείς σας χρησιμοποιούσαν γυαλιά, είναι πιθανό να χρειστείτε και εσείς. Υπάρχουν επίσης ενδείξεις ότι η κοντινή εργασία (όπως το διάβασμα ή η εργασία σε Η/Υ) προδιαθέτει σε μυωπία.\nΑλλα αίτια είναι η προωρότητα με χαμηλό βάρος γέννησης ή κάθε οφθαλμολογική κατάσταση που οδηγεί σε μεγαλύτερο αξονικό μήκος βολβού από το φυσιολογικό.\nΑρκετοί παράγοντες αυξάνουν το κίνδυνο όπως:\nτο οικογενειακό ιστορικό, εάν και οι δύο γονείς σας είχαν μυωπία η πιθανότητα να έχετε και εσείς είναι αυξημένη.\nη κοντινή εργασία π.χ σε Η/Υ\nΗ μυωπία σχετίζεται με αρκετές επιπλοκές όπως:\nκεφαλαλγίες που επηρεάζουν τη ποιότητα ζωής\nγλαύκωμα, η μεγάλη μυωπία αυξάνει το κίνδυνο γλαυκώματος\nαποκόλληση αμφιβληστροειδούς, όσο μεγαλύτερη η μυωπία τόσο μεγαλύτερος και ο κίνδυνος ρωγμής και αποκόλλησης. Εάν ξαφνικά δείτε λάμψεις ή μυγάκια ή κάτι σαν μία σκούρα κουρτίνα ή σαν σκιά, να σας κρύβει το οπτικό σας πεδίο, θα πρέπει να δείτε ένα οφθαλμίατρο άμεσα. Η ρωγμές και η αποκόλληση είναι επείγουσες κατάστασεις, εάν δεν αντιμετωπιστούν άμεσα μπορεί να προκληθεί μόνιμη απώλεια όρασης στο προσβεβλημένο μάτι.\nΑν και ο γιατρός σας έχει τη δυνατότητα με το κατάλληλο μηχάνημα να προσδιορίσει τη διόρθωση που ενδεχομένως χρησιμοποιείτε ήδη, καλό είναι στο ραντεβού σας να έχετε μαζί σας τα γυαλιά σας. Επίσης εάν φοράτε φακούς επαφής να είστε προετοιμασμένοι να τους αφαιρέσετε.\nH μυωπία διαγιγνώσκεται σε μία βασική οθφαλμολογική εξέταση. Θα χρειαστεί να γίνει μία απλή μέτρηση στο διαθλασίμετρο και να διαβάσετε ορισμένους αριθμούς σε ένα πίνακα. Εάν έχετε υψηλή μυωπία ίσως χρειαστεί να γίνει βυθοσκόπηση.\nΟ στόχος της διόρθωσης είναι να μεταφερθεί το σημείο εστίασης των εισερχομένων φωτεινών ακτίνων πιό πίσω στην ωχρά κηλίδα. Αυτό επιτυγχάνεται με διορθωτικά γυαλιά, φακούς επαφής ή διαθλαστική χειρουργική (λειζερ).\nΔιορθωτικά γυαλιά, φακοί επαφής και λειζερ\nΧρησιμοποιούνται αρνητικοί φακοί (αποκλίνοντες) γιά να αντιρροπίσουν την αυξημένη καμπυλότητα του κερατοειδούς ή το μεγαλύτερο από το φυσιολογικό αξονικό μήκος του βολβού. Μπορούν να διορθώσουν ταυτόχρονα και άλλα προβλήματα όπως τον αστιγματισμό.\nΗ διόρθωση της μυωπίας με λειζερ αποσκοπεί στη μεταβολή της διαθλαστικής δύναμης του κερατοειδούς. Οι διαθέσιμες μέθοδοι είναι οι εξής:\nPRK Η μυωπία δεν είναι δυνατό να προληφθεί. Μερικές αμφιλεγόμενες μέθοδοι περιλαμβάνουν υποδιόρθωση ή ασκήσεις. Μπορείτε ωστόσο να κάνετε ορισμένα πράγματα που θα σας βοηθήσουν:\nπροστατέψτε τα μάτια σας από τον ήλιο, φοράτε γυαλιά ηλίου που εμποδίζουν την υπεριώδη ακτινοβολία A (UVA) και Β (UVΒ), αυτό είναι ιδιαίτερα χρήσιμο εάν περνάτε πολλές ώρες στο ήλιο\nελέγχετε την όρασή σας τακτικά, ιδιαίτερα μετά την ηλικία των 40 ετών\nαναγνωρίστε τα συμπτώματα εγκαίρως, εάν ξαφνικά δείτε λάμψεις ή πολλά μυγάκια, θα πρέπει να δείτε άμεσα ένα οφθαλμίατρο δίοτι αυτά είναι σημάδια πιθανής ρωγμής ή αποκόλλησης. Ο κίνδυνο γλαυκώματος είναι επίσης αυξημένος.\nΤο διαδίκτυο παρέχει γενικές πληροφορίες αλλά, δεν μπορεί όμως να υποκαταστήσει την προσωπική ενημέρωση. Κάθε περίπτωση\nόμως είναι διαφορετική και απαιτεί εξατομικευμένη αντιμετώπιση. Για περισσότερες πληροφορίες, κλείστε τώρα ένα ενημερωτικό ραντεβού, γιά να ενημερωθείτε σωστά, γιά την δική σας περίπτωση, τις επιλογές που έχετε, τα αναμενόμενα αποτελέσματα, και να λύσετε κάθε σας απορία σχετικά με τη διόρθωση της μυωπίας με laser.


“Αν δεν είχε παραχωρηθεί ο Γκολομπάρτ θα… γινόταν η μεταγραφή του Κορέια” | Protathlima.com\nΔηλώσεις στο ραδιόφωνο του Super Sport FM 104,0 παραχώρησε ο εκπρόσωπος τύπου της Νέας Σαλαμίνας, Δημήτρης Λάζος ο οποίος αναφέρθηκε στην προετοιμασία, τις μεταγραφές και το θέμα Κορέια.\nΈχει αρχίσει εδώ και μια εβδομάδα η προετοιμασία της Νέας Σαλαμίνας: «Όντως, ολοκληρώθηκε η 1η εβδομάδα των ανεπίσημων προπονήσεων, οι παίκτες μας προπονούνται καθημερινά. Έχουν ξεκινήσει και οι διπλές προπονήσεις, παραμένουν κάποιες εκκρεμότητες για να ολοκληρωθεί το ρόστερ με την επιτροπή προγραμματισμού να δουλεύει καθημερινά. Ευελπιστούμε, πριν αναχωρήσει η ομάδα για το βασικό στάδιο της προετοιμασίας της να πραγματοποιήσουμε τις δυο κινήσεις των κεντρικών αμυντικών που θέλουμε. Θα δούμε στη συνέχεια και μέσα από την προετοιμασία αν και εφόσον η ομάδα χρειάζεται την οποιαδήποτε ενίσχυση».\nΠέρσι, η Νέα Σαλαμίνα πραγματοποίησε την τελευταία μεταγραφή στην καλοκαιρινή περίοδο με τον Φουστάρ: «Έτσι είναι, ήμασταν η ομάδα της τελευταίας μεταγραφής με τον Ιβάν Φουστάρ. Αν προκύψει μια καλή ευκαιρία θα είμαστε έτοιμοι να ανταπεξέλθουμε. Είμαστε στο ψάξιμο όπως έχουμε πει σε δυο κεντρικούς αμυντικούς. Ευελπιστούμε να έχουμε εξελίξεις τις επόμενες ημέρες».\n(ΠΛΗΡΟΦΟΡΙΕΣ) Σε ανοικτή γραμμή με Φουστάρ\nΣυνεχίζει να υφίσταται το ενδιαφέρον για τον Φουστάρ; «Ο Ιβάν με την ολοκλήρωση της αγωνιστικής περιόδου μας είχε πει ότι θα έψαχνε ψηλό συμβόλαιο στο εξωτερικό. Δεν έπαψε ποτέ να μας ενδιαφέρει. Μας έχει ξεκαθαρίσει από την αρχή ότι ψάχνει ομάδα στο εξωτερικό με υψηλό συμβόλαιο. Θέλουμε να τον έχουμε στην ομάδα μας, όμως δεν θα αφήσουμε ανοικτές τις θέσεις για τον οποιονδήποτε ποδοσφαιριστή. Έχουμε ήδη κάποιες προχωρημένες περιπτώσεις ποδοσφαιριστών».\nΠοιες ήταν οι παράμετροι στο θέμα Κορέια, με την μεταγραφή του στην Ομόνοια να μην πραγματοποιείται; «Είναι δυο. Το οικονομικό και το αγωνιστικό. Από αγωνιστικής πλευράς, θεωρείται απαραίτητος στην ομάδα. Έχουμε παραχωρήσει ήδη δυο ποδοσφαιριστές, τον Γκολομπάρτ και τον Μαργκάσα, δεν υπάρχει η ανάγκη να παραχωρηθεί κάποιος παίκτης. Όσο αφορά το οικονομικό, δεν ανταποκρίνεται στην αξία του ποδοσφαιριστή. Η μεταγραφή θα γινόταν, αν δεν είχε παραχωρηθεί ο Γκολομπάρτ. Εμείς θα παραχωρούσαμε τον ένα εκ των δυο ποδοσφαιριστών. Είχαμε ξεκαθαρίσει το ποσό που ζητούσαμε για να παραχωρήσουμε τον Κορέια. Ο ποδοσφαιριστής έχει σεβαστεί απόλυτα την απόφαση του δ.σ. και έχει αρχίσει να δουλεύει σκληρά στις προπονήσεις».


3ο Γυμνάσιο Χορτιάτη - OI ΔΥΣΚΟΛΙΕΣ ΤΗΣ ΤΩΡΙΝΗΣ ΜΟΥ ΖΩΗΣ 2\nΑρχικήΆρθρα MαθητώνOI ΔΥΣΚΟΛΙΕΣ ΤΗΣ ΤΩΡΙΝΗΣ ΜΟΥ ΖΩΗΣ 2\nOI ΔΥΣΚΟΛΙΕΣ ΤΗΣ ΤΩΡΙΝΗΣ ΜΟΥ ΖΩΗΣ 2\nFriday, 17 October 2014 17:40\tLast Updated on Friday, 17 October 2014 17:47\tWritten by Patra\nΟΙ ΔΥΣΚΟΛΙΕΣ ΤΗΣ ΤΩΡΙΝΗΣ ΜΟΥ ΖΩΗΣ-από την Αργυρίου Θίσβη,Α2\nΠηγαίνω πλέον στην πρώτη Γυμνασίου . Είμαι δηλαδή ένα Γυμνασιοκόριτσο , ένα πρωτάκι , πως το λένε ! Την πρώτη μέρα του Αγιασμού ήμουν αγχωμένη και φοβισμένη για το πώς θα είναι το Γυμνάσιο . Και τώρα έτσι είμαι !\nΓυμνάσιο ! Τι να πρωτοπείς ! Αν νομίζεις πως είναι παίξε γέλασε κανείς μεγάλο λάθος . Αν έχει σχέση με το Δημοτικό ; Δεν νομίζω ! Οι καθηγητές περισσότεροι και πιο αυστηροί, τα μαθήματα περισσότερα και δυσκολότερα , τα βιβλία περισσότερα και μεγαλύτερα . Και φυσικά περισσότερες απαιτήσεις … Μόνο οι ελεύθερες ώρες για παιχνίδι δεν είναι περισσότερες . Αντίθετα μειώθηκαν κιόλας !\nΑχ θεέ μου , θα τρελαθώ ! Πόσα έχω να διαβάσω ! Αρχαία : τόνοι και πνεύματα , Θρησκευτικά : Αγία Γραφή και Σταύρωση , Οδύσσεια : Κύκλωπας και Λωτοφάγοι , Μαθηματικά : Κλάσματα και Ποσοστά , Μουσική : Τόνοι και Ημιτόνια . Και μετά ; Χαλαρώνω και διασκεδάζω ; Ψεύδεσαι ! Αγγλικά , Ντραμς και Τένις , γιατί πρέπει κάτι να κάνω κι εγώ , όλα αυτά μαζί με τα μαθήματα ! Πες μου μετά που να βρω χρόνο για Παιχνίδι , ξεκούραση και χαλάρωση !\nΔεν ξέρω τι να πω ! Μήπως κάνω κάτι λάθος ; Μήπως είμαι πολύ χαλαρή ; Πρέπει να Διαβάζω κι άλλο ; Ζητάω πολλά αν θέλω έξι μήνες διακοπές δύο φορές το χρόνο ; J


Α. Ξανθός: Απροκάλυπτη και ωμή ομολογία ακραίου νεοφιλελεύθερου το πολιτικό σχέδιο που παρουσίασε ο Κ. Μητσοτάκης\nΔημοσίευση: 13 Μαΐου 2019 21:04\n«Νομίζω ότι σε μεγάλο βαθμό καταφέραμε να μειώσουμε τις ανισότητες και να αντιμετωπίσουμε την υγειονομική φτώχεια. Η Πρωτοβάθμια Φροντίδα Υγείας είναι ένας κρίσιμος κρίκος στην παρέμβαση που κάναμε όλα αυτά τα χρόνια» ανέφερε ο υπουργός Υγείας Ανδρέας Ξανθός, κατά την ομιλία σε κεντρική εκδήλωση της 3ης και 4ης ΥΠΕ\n«Ως απροκάλυπτη και ωμή ομολογία του ακραίου νεοφιλελεύθερου προτάγματος» που έχει η Νέα Δημοκρατία χαρακτήρισε το πολιτικό σχέδιο το οποίο παρουσίασε χθες ο Κυριάκος Μητσοτάκης, ο υπουργός Υγείας Ανδρέας Ξανθός, κατά την ομιλία σε κεντρική εκδήλωση της 3ης και 4ης ΥΠΕ, με θέμα «Μεταρρύθμιση στην Πρωτοβάθμια Φροντίδας Υγείας: Προοδευτική απάντηση στις ανισότητες στην υγεία». Μάλιστα τόνισε ότι η προτεραιότητα στο πολιτικό σχέδιο του κ. Μητσοτάκη δεν είναι η στήριξη της δημόσιας υγείας, αλλά η συρρίκνωση, η εγκατάλειψη και η απαξίωσή της.\n«Το άλλο πολιτικό σχέδιο είναι αυτό με πολύ ωμό τρόπο παρουσίασε χθες ο κύριος Μητσοτάκης. Είναι ένα πολιτικό σχέδιο που λέει ότι προτεραιότητα δεν είναι να στηρίξουμε το δημόσιο σύστημα υγείας. Είναι προφανές ότι για το δημόσιο σύστημα υγείας θα προδιαγράφεται μία πολιτική συρρίκνωσης, εγκατάλειψης και απαξίωσης. Το πρόταγμα του κ. Μητσοτάκη είναι πως θα δοθούν κίνητρα και στους εργοδότες και στους πολίτες για να επιλέξουν ιδιωτική ασφάλιση υγείας και ιδιωτική ιατροφαρμακευτική περίθαλψη. Άρα δεν υπάρχει ως προτεραιότητα η στήριξη της δημόσιας περίθαλψης. Αυτό είναι ένα πολιτικό σχέδιο το οποίο θα οξύνει με πολύ δραματικό τρόπο τις ανισότητες στη φροντίδα υγείας και θα δημιουργήσει ακάλυπτες ανάγκες. Είναι ένα πολιτικό σχέδιο για τους λίγους και εύπορους. Είναι ένα πολιτικό σχέδιο το οποίο θα αποκλείσει τους πολλούς από την αξιόπιστη φροντίδα υγείας δημόσιου χαρακτήρα χωρίς οικονομική επιβάρυνση που έχει ανάγκη η κοινωνία σήμερα. Δεν είναι κρυφή γοητεία του νεοφιλελευθερισμού. Νομίζω ότι είναι μία απροκάλυπτη και ωμή ομολογία του ακραίου νεοφιλελεύθερου προτάγματος που έχει η Νέα Δημοκρατία" τόνισε ο κ. Ξανθός.\nΠαράλληλα υπογράμμισε ότι αυτά τα δύο διαφορετικά πολιτικά σχέδια θέτουν τους πολίτες, ενόψει των επερχόμενων αναμετρήσεων, μπροστά σε ένα πολιτικό δίλημμα και πρόσθεσε ότι οι πολίτες που θέλουν ενισχυμένη δημόσια περίθαλψη, εγγυημένη πρόσβαση των ανασφάλιστων ανθρώπων σε καλές υπηρεσίες υγείας, μεταρρύθμιση στην Πρωτοβάθμια Φροντίδα και στο φάρμακο και ηθικοποίηση του συστήματος υγείας, πρέπει να επιλέξουν τον ΣΥΡΙΖΑ - Προοδευτική Συμμαχία.\nυγεια μητσοτακης ξανθος